text:
SVONDO rino tine dzimwe nyaya dzinorovesa hana pamwe nekush amisa, kuti chokwadi zvinhu zvakadai zviri kuitika here munyika yeZimbabwe. Nyaya yekutanga ndeye kuGokwe, uko kunonzi kune mwana ane mwedzi mishanu yekuberekwa akatakurwa neshiri ikabhururuka naye ikazomudonhedza yave mudenga.
Yechipiri ndeye kudunhu reMt Darwin, uko kune vamwe vanhu vanonzi vane tsika yekupinga madzimai avo zvekuti vakamhoresana nemunhurume anobva abatira runyoka kana kuti rukawo pakerepo.
Munyanya yekuGokwe, zvichida vamwe vanhu vangafunge kuti zvakaitika izvi zvakangofanana nemabhaisikopo avanoona, ayo anozivikanwa nekuti “mamovies”.
Asi kwete nekuti sekutaura kwevabereki vemwana uyu pamwe nevamwe vemunharaunda, mwana uyu anonzi zvechokwadi akatakurwa neshiri.
Chinonetsa panyaya iyi ndechekuti mwana uyu anonzi anogona kunge achirema kusvika pamakgs mashanu asi shiri yakamutakura iyi isingadarike kana kg rimwe chete pakurema.
Kana zvakadai zvikanzi haasi manenji zvino angazonzi mashura ndeapi? Kudunhu reGokwe zvakare, kunozivikanwa nekuitika mashiripiti pamwe nemasaramusi akasiyana.
Gore rapera, happy wheels pane nyaya yakatsviriridza kwaShe Njelele kudunhu iri apo vanhukadzi vanokwana 26 vakafuma vasina kupfeka zvipfeko zvavo zvemukati.
Mbatya idzi dzakazowanikwa mune rimwe sango apo mumwe murume akadura kuti ndiye ane mishonga yaikonzeresa izvi.
Kudunhu rimwe chete iri, kunonzi kune imbwa huru yakatakurwa nezizi kubva pachaunga chevanhu uye yakabva yashaikwa zvachose.
Hongu, kune vamwe vasingatende kuti mishonga yakaipa iriko, asika nyaya dzakadai dzingapihwe tsanangudzo dzekuti kudini?
Ndekupi kwamakamboona shiri inotakura mwana kuenda naye mudenga? Kana kuti zizi rinotakura imbwa robhururuka nayo?
Zviri pachena kuti aya mabasa erima asina chaanounza munharaunda asi kukonzera kusagadzikana muruzhinji sezvo vanhu vanogara vakabatira hama mumawoko.
Zvakangofananawo nemishonga yerunyoka, handiyo inopedza dambudziko remukadzi kana murume anenge achiita gumbo mumba, gumbo panze.
Chakakosha muwanano kuve munhu akavimbika kwete kushandisirana mishonga.
Zvakanaka kuti vanhu vatsvage mishonga yekurapa zvirwere zvakasiyana kwete yekukuvadza vamwe. Tikatora nyaya yemwana anonzi akatakurwa neshiri uyu pamwe chete neyembwa inonzi yakatakurwa nezizi, hunyanzvi hwemishonga yakadai hukashandiswa mukutsvaga mishonga yekurapa, Zimbabwe inove pamberi chaizvo pedzimwe nyika munyaya dzekurapa zvirwere.
Zvakakosha zvakare kuziva kuti kazhinji mishonga yekuromba yakaipa iyi mangwana inodzokera muridzi wavo nekuti chivi chinodya mwene wacho.


c: text/html

text:
Haro
Muchidzidzo Taranyika shoko rokuti haro (mountain pass in English) rinoreva nzvimbo yakaderera iri pakati pemandundu (Mountain range) emakomo. Kazhinji haro rinowanikwa riri pamusoro penzvimbo inovambira rwizi. Kukosha kweharo pamandundu emakomo kunoonekwa pakuti migwagwa yaivakwa ichipinda nepavende kuti nhambwe yemukwidza wegomo ive duku. MuZimbabwe haro rinozivikanwa zvakanyanya riri kwaMutare rinonzi Christmas Pass.
Mamwe mazwi anoshandiswa kutsanagura vende iri ndeekuti haro, kana kuti hanu.

robotstxt: allowed

filter: keep


text:
Ungada here kuverenga nyaya ino mumutauro we%%?
Hongu
Kwete
Bhaibheri repaIndaneti
SHANDURO YENYIKA ITSVA YEMAGWARO MATSVENE
Ungada here kuverenga nyaya ino mumutauro we%%?
Hongu
Kwete
17 Zvino vakaenda nomuAmfiporisi neAporoniya, vakasvika kuTesaronika,+ kwaiva nesinagogi revaJudha.
2 Naizvozvo maererano netsika yaPauro+ akapinda mavaiva, uye kwemasabata matatu akakurukurirana navo achishandisa Magwaro,+
3 achitsanangura uye achiratidza nezvakanyorwa kuti zvakanga zvakakodzera kuti Kristu atambure+ uye kuti amuke kubva kuvakafa,+ uye achiti: “Uyu ndiye Kristu,+ uyu Jesu wandiri kukuparidzirai.”
4 Nokuda kwaizvozvo vamwe vavo vakava vatendi,+ vakabatana naPauro naSirasi,+ uye vanhu vazhinjizhinji vevaGiriki vainamata Mwari nevakadzi vazhinji vakakurumbira vakadarowo.
5 Asi vaJudha, vachinzwa godo,+ vakatora vamwe varume vakaipa vepamusika, vanhu vakanga vasina zvavanobatsira kuti vave navo, vakaumba boka rakanyongana, vakaita kuti guta riite mheremhere.+ Vakarwisa imba yaJasoni,+ vakatanga kutsvaka kuti vabudisirwe kumhomho.
6 Pavakavashayiwa, vakazvuzvurudzira Jasoni nedzimwe hama kuvatongi veguta, vachishevedzera kuti: “Vanhu ava vanyonganisa+ nyika inogarwa varipowo pano,
7 uye Jasoni avagamuchira nomutsa. Varume vose ivava vanoita zvinopesana+ nemirayiro yaKesari, vachiti kune mumwe mambo,+ anonzi Jesu.”
8 Chokwadi vakashatirisa boka revanhu nevatongi veguta pavakanzwa zvinhu izvi;
9 uye pashure pokunge vatora chokumbofanobata chakakwana kuna Jasoni nevamwe, vakavarega vachienda.
10 Hama dzakabva dzaendesa Pauro naSirasi kuBheriya usiku,+ uye ava, pavakasvika, vakapinda musinagogi revaJudha.
11 Zvino ava vakanga vaine pfungwa dzakanaka kupfuura vaya vokuTesaronika, nokuti vakagamuchira shoko nepfungwa dzinoda kwazvo, vachinyatsoongorora+ Magwaro+ zuva nezuva kana zvinhu izvi zvakanga zvakadaro.+
12 Naizvozvo vazhinji vavo vakava vatendi, uye ndizvo zvakaitawo vakadzi vazhinji vechiGiriki vaiva nomukurumbira wakanaka+ pamwe chete nevarume vazhinji.
13 Asi vaJudha vokuTesaronika pavakaziva kuti shoko raMwari rakaparidzwawo muBheriya naPauro, vakaendawo ikoko kuti vakurudzire+ mapoka nokushatirisa+ mhomho yevanhu.
14 Hama dzakabva dzakurumidza kuendesa Pauro kure kugungwa;+ asi Sirasi naTimoti vakasara imomo.
15 Zvisinei, vaya vaiperekedza Pauro vakamusvitsa kuAtene uye, varayirwa kuti Sirasi naTimoti+ vakurumidze kuuya kwaari sezvavaigona, ivo vakaenda.
16 Zvino Pauro zvaakanga akavamirira muAtene, iye akashatiriswa mumwoyo make+ paakaona kuti guta rakanga rakazara nezvidhori.
17 Naizvozvo akatanga kukurukurirana nevaJudha+ musinagogi nevamwe vanhu vainamata Mwari uye mazuva ose pamusika+ nevaya vaivapo.
18 Asi vamwe vazivi+ vevaEpikuro nevaStoiki vakatanga kutaura naye vachiita nharo, uye vamwe vaiti: “Munhu uyu anotaura zvisina zvazvinobatsira anoda kutaurei?”+ Vamwe vachiti: “Anenge muparidzi wavanamwari vokune imwe nyika.” Iyi yaiva mhosva yokuti akanga achizivisa mashoko akanaka aJesu norumuko.+
19 Naizvozvo vakamubata, vakaenda naye kuAreyopago, vachiti: “Tingagona here kuziva kuti kudzidzisa uku kutsva+ ndokwei kwauri kutaura?
20 Nokuti uri kuuya nezvinhu zvitsva munzeve dzedu. Naizvozvo tinoda kusvika pakuziva kuti zvinhu izvi zvinorevei.”+
21 Chokwadi, vaAtene vose nevagari vokune dzimwe nyika vaigara imomo kwenguva pfupi vaisapedza nguva yavo yokuzorora pasina chavaiita asi vachitaura kana kuteerera chimwe chinhu chitsva.
22 Zvino Pauro akamira pakati peAreyopago,+ akati:
“Vanhu vomuAtene, ndinoona kuti muzvinhu zvose munoita sokuti munotya vanamwari+ kwazvo kupfuura zvinoita vamwe.
23 Somuenzaniso, pandakanga ndichipfuura ndichinyatsocherechedza zvinhu zvamunonamata, ndakawana atari yakanga yakanyorwa kuti ‘Kuna Mwari Asingazivikanwi.’ Naizvozvo chamuri kuzvipira kwachiri saMwari musingazivi, ndicho chandiri kukuparidzirai.
24 Mwari akaita nyika nezvinhu zvose zviri mairi, Iyeyu zvaari Ishe wedenga nenyika,+ haagari mutemberi dzakaitwa nemaoko,+
25 uyewo haashandirwi nemaoko evanhu sokunge kuti pane chimwe chinhu chaanoshayiwa,+ nokuti iye anopa vanhu vose upenyu+ nemhepo yokufema+ nezvinhu zvose.
26 Akaita marudzi ose+ evanhu kubva pamunhu+ mumwe chete, kuti agare pamusoro penyika yose,+ uye akatema nguva dzakatarwa+ nemiganhu yakaiswa yokugara kwevanhu,+
27 kuti vatsvake Mwari,+ vamutsvangadzire, vamuwane,+ chokwadi, kunyange zvazvo asiri kure nomumwe nomumwe wedu.
28 Nokuti naye tine upenyu, tinofamba uye tiripo,+ sezvakataurwa nevamwe vadetembi+ vari pakati penyu kuti, ‘Nokuti tiri chizvarwa chakewo.’
29 “Naizvozvo, zvatiri vana vaMwari,+ hatifaniri kufunga kuti Mwari+ akafanana nendarama kana sirivha kana dombo, kufanana nechimwe chinhu chakavezwa nounyanzvi nouchenjeri hwomunhu.+
30 Chokwadi, Mwari akafuratira nguva dzokusaziva+ kwakadaro, asi zvino ari kuudza vanhu kuti kwose kwose vose vanofanira kupfidza.+
31 Nokuti akatara zuva raanoda kutonga+ naro nyika inogarwa, nokururama achishandisa munhu waakagadza, uye akapa vimbiso kuvanhu vose pakuti akamumutsa+ kubva kuvakafa.”
32 Naizvozvo, pavakanzwa nezvokumuka kwevakafa, vamwe vakatanga kuseka,+ asi vamwe vakati: “Tichakunzwa pamusoro paizvozvi pane imwe nguva.”
33 Nokudaro Pauro akabuda pakati pavo,
34 asi vamwe vanhu vakabatana naye, vakava vatendi, pakati pavo paivawo naDhiyonisiyo, mutongi wedare reAreyopago,+ uye mukadzi ainzi Dhamarisi, nevamwe kunze kwavo.


text:
Bundutso
Bundutso (Process in English) zvinoreva mabasa anoitwa nematanho uye nenzira dzakarongeka zvichishandiswa mukushandura nhumbi dzinopinda muhushangazhi kuti dzive zvibereko zvinokwanisa kutengeseka. Pakuwanda tinenge toti mbundutso (processes).
Muhushangazhi, Bundutso rega-rega rinonyoreswa kuPatents Office kuitira kuti vanoda kuzoshandisa Bundutso iyi vanopota vachiripa mutero kune muridzi akavamba Bundutso iri. Nokudaro Bundutso dzinonyorwa pasi kuchidudzwa kuti kunoshandiswa mutowo wakadii kuita basa iri. Nhumbi dzinopinda muBundutso, hujoto hunodiwa; nguva inoshandwa nezvimwewo zvinofanirwa kududzwa.
Somuenzaniso, gasi re Ammonia rinogadzirwa kuchishandiswa bundusto raHaber (Haber process).
Bundutso rekuvhota[chinja | edit source]
Somuenzaniso uri nyore kunzwisisa, Bundutso rekuvhota rinotevedza nzira iyi:
- Munhu anotaridza chitupa;
- Zita rinotariswa mubhuku revakanyoresa kuvhota;
- Zita rinochekwa mubhuku;
- Muvhoti anonyika mawoko ake mudhayi;
- Munyori anotambidza muvhoti pepa rokuvhotera;
- Muvhoti anovhota okanda pepa rake mubhokisi asina waanotaridza.
Kupiwa kweZita[chinja | edit source]
Shoko rokuti Bundutso rinobva pane rokuti pundutso rinoreva kushanduka kwezvinhu nenzira yakarurama kana kubudirira mubasa kana bhindauko rinenge richibatwa. Ndizvo zvimwechete neinonzi "Process" kuEnglish kana ichinge yashanda nemazvo inofanira kushandura nhumbi, kana mamiriro enzvimbo nenzira inopa: chouviri, chinofadza, chinotengeseka, chinopa kurarama, kana kubuditsa zvine tsarukano.
Izvi rokuti "Process" rinoreva - "A going ahead". Ndizvo zvimwe chete nebundutso inoendesa zvinhu mberi, tisingati yazvisvitsa pamagumo azvo asi yazvisvitsa pari nani pokuti kana zviri zvinotengeswa zvave nemutengo uri nani - "value added".


text:
Ethiopia
Ethiopia inyika yakakomberedzwa nedzimwe inowanikwa muDunhu reNyanga yeAfrica. Ethiopia yakaganhurana nenyika dzinoti: Eritrea iri kumaodzanyemba nemaodzanyemba kwakadziva kumabvazuva; Djibouti ne Somalia kumabvazuva; Sudan neSouth Sudan kumadokero neKenya kuchamhembe. Kuchienzaniswa nyika dzakakomberedzwa nedzimwe, Ethiopia ine vagari mamiriioni 93 ndiyo iri pakutanga pahuwandu hwevagari Pasirose, uye ndiyo yechipiri muAfrica pahuwandu hwehugari hwevanhu. Nharaunda yeEthiopia yakakura maskweya ekiromita 1,100,000; gutaguru remo rinonzi Addis Ababa.


text:
Gore
Gore ndiyo nguva inotorwa nairo Pasi kuita dendera rimwe ichipoterera zuva iri muboterekwa rayo.
Pakufamba kwegore nyika inopfuura mwaka yakasiyana-siyana inoonekwa: nokushanduka kwemamiriro ekunze; kureba kwenguva iri pakati pakubuda nokuvira kwezuva; chimiro chemiti nebundo; uye michero inowanikwa panzvimbo. Gore rine misi mazana matatu nemakumi matanhatu nemashanu kana riri makore nje. Kana rasvika gore remucharikwa (leap year) rine mazuva mazana matatu nemakumi matanhatu nematanhatu.
Gore sechikamu chinoshandisiwa kuera nguva[chinja | edit source]
Gore repaCalendar ndiyo nguva iri pakati pemisi miviri ine zita rimwechete paCalendar.
Hafu yegore inokwanisa kutanga January ichipera June kana kutanga July ichipera December.
Gore rinopimwa nedzimwe nzira dzakawanda.
Gore repaCalendar rinoda kuenderana nedendera rePasi parinopoterera zuva. Gore repaCalendar yaGregory (uye Calender yaJulian) rakareba mazuva 365 kana kuti 366 kana riri gore remucharikwa (Leap Year).
Tsika[chinja | edit source]
Shoko rokuti makei rinoshaniswazve kureva gore. Makei anouya zvinoreva gore rinouya. Makei akapera zvinoreva gore rakapera.


text:
Chidzidzo 12
Ungaswedera Sei Pedyo naMwari?
1. Mwari anoteerera minyengetero yose here?
Mwari anokumbira vanhu vemarudzi ose kuti vaswedere pedyo naye mumunyengetero. (Pisarema 65:2) Zvisinei, haateereri, kana kuti kugamuchira minyengetero yose. Somuenzaniso, minyengetero yemurume asingabati mudzimai wake zvakanaka inogona kudziviswa. (1 Petro 3:7) Uyewo, vaIsraeri pavakaramba vachiita zvakaipa Mwari akaramba kunzwa minyengetero yavo. Saka, munyengetero iropafadzo. Kunyange zvakadaro, Mwari anogamuchira minyengetero kunyange yevanhu vakaita zvivi zvakaipisisa kana vakapfidza.
2. Tinofanira kunyengetera sei?
Munyengetero chikamu chokunamata kwedu, saka tinofanira kunyengetera kuMusiki wedu chete, Jehovha. (Mateu 4:10; 6:9) Uyewo, sezvo tisina kukwana, tinofanira kunyengetera muzita raJesu nokuti akafira zvivi zvedu. (Johani 14:6) Jehovha haadi kuti tidzokorore minyengetero yatinenge takaita zvokubata nemusoro kana kuti yakaita zvokunyorwa. Anoda kuti tinyengetere zvichibva pamwoyo.
Musiki wedu anonzwa kunyange minyengetero inoitwa chinyararire. (1 Samueri 1:12, 13) Anotikumbira kuti tinyengetere nguva dzose, dzakadai sepatinomuka uye patinorara, panguva dzokudya, uye patinotarisana nematambudziko.
3. Nei vaKristu vachiungana pamwe chete?
Kuswedera pedyo naMwari hakusi nyore nokuti tinorarama pakati pevanhu vasingatendi muna Mwari uye vanoseka zvaakavimbisa nezvenyika ine rugare. (2 Timoti 3:1, 4; 2 Petro 3:3, 13) Saka tinoda kuwadzana nevatinonamata navo kuti vatikurudzire, uye ivo vanodawo kukurudzirwa nesu.
Kuwadzana nevanhu vanoda Mwari kunotibatsira kuswedera pedyo naye. Misangano yeZvapupu zvaJehovha inotipa mikana yakazonaka yokukurudzirwa nokutenda kwevamwe.
4. Ungaswedera sei pedyo naMwari?
Unogona kuswedera pedyo naJehovha nokufungisisa zvawakadzidza kubva muShoko rake. Funga zvaungadzidza kubva pamabasa ake, mazano ake, uye zvaakavimbisa. Kunyengetera uye kufungisisa kunotibatsira kunzwisisa kukosha kunoita rudo rwaMwari uye uchenjeri hwake.
Unogona kuswedera pedyo naMwari kana chete uchivimba naye uye uchitenda maari. Asi kutenda kwakaita sechinhu chipenyu chinoda zvokudya. Unofanira kuramba uchidyisa kutenda kwako nokufungisisa zvinhu zvakaita kuti utende zvaunotenda.
5. Kuswedera pedyo naMwari kuchakubatsira sei?
Jehovha ane hanya nevaya vanomuda. Anogona kuvachengetedza pane chero chinhu chipi chingaisa pangozi kutenda kwavo kana kuti tariro yavo youpenyu husingaperi. (Pisarema 91:1, 2, 7-10) Anotinyevera nezvemararamiro anoisa upenyu hwedu pangozi kana kuti anoita kuti tisafare. Jehovha anotidzidzisa mararamiro akanaka zvikuru.


text:
Mirairo gumi yaMwari
Mitemo gumi yaMwari mitemo yakanyorwa muBhaibheri kutanga mubhuku reExodus iyo Mwari vakapa kuna Moses kuti adzidzise vanhu verudzi rwaIsrael. Mitemo iyi inowanikwa pachitsauko 20 mubhuku raExodus ichizowanikwazve mubhuku raDeuteronomy pachitsauko 5. Mitemo iyi inorayira pamusoro pamanamatirwo akafanirwa kuitwa Mwari, kuchengeta Sabata, uye mirairo pamusoro pehupombwe, kuba, ruchiva, kunyepa, kupupurira nhema uye kunamata zvifananidzo.
Mitemo
Heino mitemo sokurongwa kwayakaitwa mubhaibheri:
- Usava nevamwe vamwari kunze kwangu.
- Usazviitira mufananidzo wakavezwa kana uri mufananidzo wechinhu chiri kudenga kumusoro, kana wechiri panyika. Usapfugamira izvozvo kana kuzvishumira; nokuti ini Jehova Mwari wako, ndiri Mwari une godo; ndinorova vana nokuda kwezvivi zvamadzibaba avo, kusvikira kurudzi rwechitatu nerwechina rwavanondivenga; ndichititira nyasha vane zviuru zvamazana vanondida vanochengeta mirairo yangu.
- Usareva zita raJehovha Mwari wako nhando, nokuti Jehovha haaregi kupa mhosva anoreva zita rake nhando.
- Rangarira zuva reSabata kuti uri chengete rive dzvene. Ubate mazuva matanhatu uite mabasa ako ose; asi zuva rechinomwe isabata raJehovha Mwari wako; usatongobata mabasa naro, iwe, kana mwanakomana wako, kana mwanasikana wako, kana zvipfuwo zvako, kana mweni wako uri mukati mamasuwo ako; nokuti namazuva matanhatu Jehovha wakasika denga napasi, negungwa, nezvose zviri mukati mazvo, akazorora nezuva rechinomwe; naizvozvo Jehovha wakaropafadza zuva reSabata ukariita dzvene.
- Kudza baba namai vako kuti mazuva ako ave mazhinji panyika yaunopiwa naJehovha Mwari wako.
- Usauraya.
- Usaita hupombwe.
- Usaba.
- Usapupurira mumwe wako nhema.
- Usachiva imba yomumwe, usachiva mukadzi womumwe, kana muranda wake, kana murandakadzi wake, kana nzombe yake, kana mbongoro yake, kana chimwe chomumwe.


text:
"Sezvazvakanyorwa zvichinzi: 'Hakuna akarurama, kunyange nomumwe.' " Varoma 3:10
"Nokuti vose vakatadza uye vakasasvika pakubwinya kwaMwari." Varoma 3:23
"Nokuti mubayiro wechivi ndirwo rufu, asi chipo chaMwari chokungopiwa ndihwo upenyu husingaperi muna Kristu Jesu Ishe wedu." Varoma 6:23
"Asi Mwari anoratidza rudo rwake kwatiri pakuti: Tichiri vatadzi, Kristu akatifira." Varoma 5:8
"Nokuti Mwari akada nyika nokudaro, kuti akapa Mwanakomana wake mumwe oga, kuti ani naani anotenda kwaari arege kufa asi ave noupenyu husingaperi." Johani 3:16
"Kana tichireurura zvivi zvedu, iye akatendeka uye akarurama, uye achatikanganwira zvivi zvedu agotinatsa pakusarurama kwose." 1 Johani 1:9
"Kuti kana ukapupura nomuromo wako kuti, “Jesu ndiye Ishe uye ukatenda mumwoyo mako kuti Mwari akamumutsa kubva kuvakafa, uchaponeswa. Nokuti unotenda nomwoyo wako ugoruramiswa, uye unopupura nomuromo wako ugoponeswa." Varoma 10:9-10
"Asi kuna vose vakamugamuchira, kuna avo vakatenda muzita rake, akavapa simba rokuti vave vana vaMwari,." Johani 1:12
"Jesu akapindura akati, 'Ndini nzira nechokwadi uye noupenyu. Hakuna munhu angauya kuna Baba kana asina kupfuura napandiri.' " Johani 14:6
"Nokuti sezvo Baba vachimutsa vakafa uye vachivapa upenyu, saizvozvo Mwanakomana anopa upenyu kuno uyo waanofarira kuti ape." Johani 5:21
"Nokuti makaponeswa nenyasha, kubudikidza nokutenda, uye izvi hazvibvi kwamuri, chipo chaMwari, kwete namabasa, kuti parege kuva nomunhu anozvikudza." Vaefeso 2:8-9
"Zvino hama, ndinoda kukuyeuchidzai vhangeri randakakuparidzirai, iro ramakagamuchira uye ramakamira mariri. Nokuti zvandakagamuchira sezvinokosha pakutanga ndizvo zvandakakupaiwo: kuti Kristu akafira zvivi zvedu sezvazvakanyorwa muMagwaro, kuti akavigwa, akamutswa pazuva rechitatu sezvazvakanyorwa muMagwaro." 1 Vakorinde 15:1,3-4
"Naizvozvo reururai zvivi zvenyu kuno mumwe nomumwe uye munyengetererane kuti mugoporeswa. Munyengetero womunhu akarurama une simba uye unoshanda." Jakobho 5:16
"Shamwari dzinodikanwa, ngatidananei, nokuti rudo runobva kuna Mwari. Mumwe nomumwe anoda akaberekwa naMwari uye anoziva Mwari. Ani naani asingadi haazivi Mwari, nokuti Mwari rudo." 1 Johani 4:7-8
"Naizvozvo vadikani, sezvo mava kuziva zvinhu izvi, garai makarindira kuti murege kutsauswa nokudarika kwavasina murayiro uye mukawa kubva pakusimba kwenyu. Asi kurai munyasha nomukuziva Ishe noMuponesi wedu, Jesu Kristu. Ngaave nokubwinya zvino uye nokusingaperi. Ameni. 2 Petro 3:17-18


text:
Isaac Newton
VaSir Isaac Newton (4 Ndira 1643 – 31 Kurume 1727) vaiva scientist nephilosopher vane mukurumbira vaibva kuEngland.
Zviitwa zvikuru[chinja | edit source]
Muchidzidzo chemasvomhu, vaNewton vakawedzera zvikuru, ruzivo rwedu rwemasvomhu. Nharaunda dzavakabetsera kuwedzera ruzivo dzinosanganisira zvese mukubva mukarikurasi (calculus), pimanzvimbo nealgebra. Pamwe chete naGottfried Wilhelm Leibnizvakabatsira kuumba ruzivo rwedu rwekarikurasi - nyangwe vakashanda vakazvimiririra. Muchidzidzo chefundoyetsimba, vaNewton vakawanikidza kuti chiedza chichena hachisi cheruvara rimwe asi chakagadzirwa nemavara avakapa zita rekuti ma"primary colours" (mavara ekutanga). "Experimentum crucis" yavo inehumbowo hwedudzirazivo (theory) yavo yekugadzirwa kwechiedza murutsaudzo runoitika kana chiedza chichipfuura nemuzhumwi.
Mukudzidza kwekukuhamba (motion), mabhuku aNewton, "Philosophiæ Naturalis Principia Mathematica", akakosha zvikuru mufundoyetsimba yanhasi. Bhuku rekutanga mumabhuku acho rinopa uye rinotsanangura Mitemo yeruhambo yaNewton (motion) inganyorwa sezvizvi:
- Mutemo wekutanga: Pachinge pasina fosi rokunze rinomutsisa, mitumbi yose inoramba iri pakuzorora, kana pakuhamba kusingashanduke ichitevedza gwara rakatwasuka. Izvi zvinoreva kuti mutumbi wakazorora unoramba wakazorora kusvika wamutswa nefosi rokunze risina rimwe fosi rinorigadadza. Zvakare mutumbi uri kuhamba unoramba uri kuhamba nespidhi imwechete uye rudzivo rusingashanduke kusvika apo unotekenyewa nefosi rokunze risina rimwe fosi rinorigadadza. Uyu mutemo unodanwazve kuti mutemo wechinepfu.
- Mitemo wechipiri: Apo mutumbi unohamba, rufangu rwawo a rwunotevedza rudzivo rwakati sambamba nefosi riri kutekenya; rufangu nefosi zvine muzasedimbu wekuteverana uye rufangu nehuremu zvine muzasedimbu wakasunama. Izvi zvinoreva kuti rufangu rwunokwira panokwira fosi uye rufangu rwunodzika panokwira huremu. Mutemo wechipiri uyu unonyorwa netsazaniso inotevera F = m.a
- Mutemo wechitatu: Pose pane fosi inomutsa panowanikwa fosi inopirimuka yakaenzana uye inopikisana nefosi inomutsa. Izvi zvinoreva kuti kana mitumbi miviri ichiita mutsimba wefosi, fosi inomutsa nefosi inopirimuka dzine huhombe hwakaenzana asi fosi idzi dzichinongedza mativi akapesana.


text:
NYAYA DZOMUBHAIBHERI DZOKUDZIDZA
Nyaya dzomuBhaibheri Dzokudzidza
Zvaungaita Kuti Uwane Shamwari Dzakavimbika
Dzidza kubva pane zvakaitwa naJonatani naDhavhidhi. Dhaunirodha nyaya yacho, verenga nyaya yacho yomuBhaibheri, uye mupfungwa dzako nyaya yacho ngaiite sokunge iri kutoitika!
DZIMWE NYAYA PACHIKAMU CHINO
Nyaya idzi dzakagadzirirwa kubatsira vechiduku kunzwisisa Bhaibheri. Dhaunirodha nyaya imwe neimwe, verenga nyaya yacho yomuBhaibheri, uye mupfungwa dzako nyaya dzacho ngadziite sokunge dziri kutoitika!


text:
Nhambwe yasudurukwa
Muchidzidzo fundoyetsimba shoko rokuti nhambwe yasudurukwa (displacement in English) rinotaura kupimwa kwenhambwe pakati pezvinhu kuchitevedzwa mutsetse wakatwasuka; apa hazvineyi nokuti nzira yafambwa pakati pezvinhu zviviri yakareba zvakadini. Panopimiwa nhambwe yasudurukwa kunopimwa kuchitevedzwa mutsetse wakatwasuka unobata nzvimbo yokutanga neyekuguma.
Kujekesa[chinja | edit source]
Somuenzaniso kana kuchibviwa kuHarare kuenda kuVictoria Falls nemuchovha kazhinji kunotevedzwa nzira yokuBulawayo, ndokuzokwidza kubva Bulawayo kuenda Victoria Falls. Tikazvitarisa Victoria Falls iri kuMadokero kweHarare, asi rwendo urwu rwunomboenda kuchamhembe pedzezvo rwozokwira kuenda kuMaodzanyemba kwakadziva kuMadokero.
Kana kuchitevedzwa mutsetse wakatwasuka nhambwe iri pakati peHarare neVictoria Falls inokwana 551 km - iyi ndiyo nhambwe yasudurukwa iri kutaurwa pano - ndiyo nhambwe inoda kunoenzana neinofambwa nendege mudenga. Asi kana tichitevedza mugwagwa nokupoterera kwayo nhambwe iri pakati peHarare neBulawayo inokwana 441 km; nhambwe iri pakati peBulawayo neVictoria Falls inosvika 439 km. Saka zvinoreva kuti kana kwatevedzwa mugwagwa iyi kunofambwa nhambwe inokwana kusvika 880 km kubva Harare kunobata Victoria Falls.


text:
Chidzidzo 8
Nei Mwari Achibvumira Uipi Nokutambura?
1. Uipi hwakatanga sei?
Uipi hwakatanga panyika Satani paakataura nhema dzokutanga. Pakutanga Satani aiva ngirozi yakakwana, asi “haana kumira zvakasimba muchokwadi.” (Johani 8:44) Akachiva kunamatwa kunofanira kungoitwa Mwari chete. Satani akanyepera mukadzi wokutanga, Evha, uye akamunyengedza kuti amuteerere pane kuti ateerere Mwari. Adhamu akabatana naEvha pakusateerera Mwari. Zvakasarudzwa naAdhamu zvakakonzera kutambura uye kufa.
Satani paakafurira Evha kuti asateerera Mwari, akanga ari kutanga kupandukira kodzero yaMwari yokutonga. Vanhu vakawanda vakabatana naSatani pakuramba Mwari seMutongi wavo. Nokudaro, Satani akava “mutongi wenyika.”
2. Zvakasikwa naMwari zvainge zvakakanganisika here?
Mabasa ose aMwari akakwana. Vanhu nengirozi zvakasikwa naMwari zvaikwanisa kuteerera Mwari zvakakwana. (Dheuteronomio 32:4, 5) Mwari akatisika tiine rusununguko rwokusarudza kuita zvakanaka kana zvakaipa. Rusununguko irworwo rwunotipa mukana wokuratidza kuti tinoda Mwari.
3. Nei Mwari akabvumira kutambura kuti kuvepo kusvika iye zvino?
Kwenguva yakati, Jehovha akabvumira kuti vanhu vapandukire uchangamire hwake. Akazviitirei? Kuratidza kuti hapana zvinoitwa pakutonga asipo zvinobatsira vanhu. (Muparidzi 7:29; 8:9) Pashure pemakore 6 000 ekurarama kwevanhu, uchapupu hwacho huri pachena. Vatongi vevanhu vatadza kubvisa hondo, kuparwa kwemhosva, kusaruramisira kana kuti zvirwere.
Kusiyana nekutonga kwevanhu, kutonga kwaMwari kunobatsira vaya vanokugamuchira. (Isaya 48:17, 18) Munguva pfupi iri kutevera, Jehovha achagumisa utongi hwose hwevanhu. Vanhu vanosarudza kutongwa naMwari ndivo chete vachagara panyika.—Isaya 11:9.
4. Mwoyo murefu waMwari unotipa mukana wokuita sei?
Satani akati hapana munhu aizoshumira Jehovha zvisina udyire. Unoda here kuratidza kuti ikoko kunyepa? Unogona kuzviita! Mwoyo murefu waMwari unotipa tose mukana wokuratidza kuti tinoda utongi hwaMwari here kana kuti hwevanhu. Mararamiro edu anoratidza utongi hwatinosarudza.
5. Tingasarudza sei Mwari seMutongi wedu?
Tinogona kusarudza Mwari seMutongi wedu nokutsvaka kunamata kwechokwadi kwakavakirwa paShoko raMwari, Bhaibheri. (Johani 4:23) Tinogona kuramba kuti Satani ave mutongi wedu nokusabatanidzwa mune zvematongerwo enyika nehondo, sezvakaitwa naJesu.
Satani anoshandisa simba rake kuti tsika dzeunzenza uye dzinokuvadza dzionekwe sedzakanaka. Patinorega kuita zvinhu zvakadaro, dzimwe shamwari uye hama dzingatiseka kana kutipikisa. (1 Petro 4:3, 4) Saka tinofanira kuita chisarudzo. Tichashamwaridzana nevanhu vanoda Mwari here? Tichateerera mitemo yake inoratidza rudo neuchenjeri here? Kana tikadaro, tinoratidza kuti Satani akanyepa paakati hapana munhu aizoita zvinotaurwa naMwari kana aomerwa.
Kuda vanhu kunoitwa naMwari kunopa vimbiso yokuti uipi uye kutambura zvichapera. Vaya vanoratidza kuti vanotenda izvi vachanakidzwa neupenyu panyika nokusingaperi.


text:
Provided by FoxColors - Color hex code related information and conversions
fhipfoose, ohipfoose, caipfoose, chiafoose, chinfoose, chiyfoose, chipaoose, chipboose, chipsoose, chipfeose, chipfgose, chipflose, chipfuose, chipfocse, chipfofse, chipfomse, chipfopse, chipfoohe, chipfoose, chipfoos, chipfoosm, chifpoose, xchipfoose, cahipfoose, cphipfoose, cqhipfoose, cwhipfoose, chkipfoose, chmipfoose, chtipfoose, chzipfoose, chinpfoose, chipyfoose, chipzfoose, chipfwoose, chipfojose, chipfonose, chipfopose, chipfoodse, chipfoohse, chipfooise, chipfooqse, chipfoouse, chipfoosme, chipfoosqe, chipfoosse, chipfoosve, chipfooseb, chipfooseq, chipfoosew,
2014 © FoxMos.com. ALL Rights Reserved. Terms of Use Link to Us FoxColors FoxMaster Famousbirthdays.com


text:
Muchaneta Chimuka
ZVIKORO zvinodarika 100 zvekuLiberia, izvo zvakange zvambovharwa kwemwedzi mitanhatu yadarika nekuda kweEbola, zvakazarurwa masvondo maviri adarika. Izvi zvakambokanganisa dzidzo nekuda kwekuti vadzidzi vakatora nguva refu vari kudzimba apo zvikoro zvange zvakapfigwa.
Vatungamiriri venyika dzinoti Liberia neSierra Leone vakatsidza kurwisa chirwere cheEbola, icho chauraya vanhu vanodarika 9 000 kuWest Afica kusvika pari zvino, dakara chapera panosvika mwedzi waKubvumbi gore rino.
Zvichitevera kuzarurwa kwezvikoro izvi, varairidzi vakadzidziswa nzira dzekudzivirira kupararira kweEbola kuti vagopakurirawo vadzidzi.
Zvakadai, sangano reUnicef rakabatsira nezvekushandisa zvakaita sesipo pamwe nekupa chenjedzo kuvanhu vemunharaunda pamusoro pechirwere ichi.
Ebola inouraya vanhu vakawanda munguva diki uye inopararira zviri nyore kuburikidza nekusangana nemvura yemumuviri wemunhu anayo kana mhuka uye mvura idzi dzinogona kunge dziri dzekukosorerana, kurutsa, dikita, ropa nezvimwe.
Nyika yeLiberia ndiyo yakanyanya kufiwa nekuda kwechirwere ichi apo vanhu vanosvika 3 800 vakarasikirwa neupenyu kubvira kutanga kwachakaita.
KuGuinea, iyo yakavakidzana neLiberia uye kunova kwakatanga nechirwere ichi gore rapera, zvikoro zvakatozarurwa nguva yadarika asi vamwe vabereki vachiri kuchengeta vana vavo kudzimba nekutyira kuti vanogona kunotapurirwa utachiona hweEbola kuchikoro.
Kunyika yeSierra Leone, uko uturu hwechirwere ichi huchiri pamusoro, zvikoro zviri kutarisira kuzarurwa kupera kwemwedzi uno.
Sangano reUnicef pamwe chete nereInternational Rescue Committee Aid Agency ari kubatsira zvikuru mukurwisa Ebola kunyika nhatu idzi.


text:
Chidzidzo 4
Jesu Kristu Ndiani?
1. Upenyu hwaJesu hwakatanga sei?
Kusiyana nevamwe vanhu, Jesu akararama kudenga semunhu wemudzimu asati aberekwa pasi pano. (Johani 8:23) Ndiye akatanga kusikwa naMwari, uye akabatsira pakusikwa kwezvimwe zvinhu zvose. Ndiye chete akasikwa naJehovha zvakananga uye nokudaro zvakakodzera kuti anzi Mwanakomana waMwari “akaberekwa ari mumwe oga.” (Johani 1:14) Jesu akashumira seMutauriri waMwari, saka anonziwo “Shoko.”
2. Jesu akauyirei panyika?
Mwari akatuma Mwanakomana wake panyika nokutamisa upenyu hwake kubva kudenga huchienda mudumbu remhandara yechiJudha yainzi Mariya. Saka Jesu aisava nababa vaiva munhu wepanyika. (Ruka 1:30-35) Jesu akauya panyika kuti (1) adzidzise chokwadi pamusoro paMwari, (2) atiratidze muenzaniso wokuita kuda kwaMwari kunyange patinenge tiri mumatambudziko, uye (3) ape upenyu hwake hwakakwana se“rudzikinuro.”
3. Nei tichida rudzikinuro?
Rudzikinuro mutengo unobhadharwa kuti munhu anenge atarisana nerufu asunungurwe. (Eksodho 21:29, 30) Kufa uye kukwegura zvaisava pachinangwa chaMwari nokuda kwevanhu. Izvozvo tinozviziva sei? Mwari akaudza munhu wokutanga Adhamu kuti kana akaita chinonzi neBhaibheri “chivi,” aizofa. Saka dai Adhamu asina kuita chivi, angadai asina kumbofa. (Genesisi 2:16, 17; 5:5) Maererano neBhaibheri, rufu “rwakapinda” munyika kuburikidza naAdhamu. Saka Adhamu akaita kuti vana vake vose vave nechivi uye mutongo wacho, rufu. Tinoda rudzikinuro kuti rutisunungure kubva pamutongo werufu watakagara nhaka kubva kuna Adhamu.
Ndiani aigona kubhadhara rudzikinuro kuti tisunungurwe parufu? Patinofa, tinobhadhara mubayiro wezvivi zvedu pachedu chete. Hapana munhu asina kukwana anogona kubhadharira vamwe zvivi zvavo.
4. Jesu akafirei?
Kusiyana nesu, Jesu akanga akakwana. Saka aisafanira kufira zvivi zvake—haana kumbobvira aita chivi. Panzvimbo pezvo, Jesu akafira zvivi zvevamwe. Mwari akaratidza rudo rukuru kuvanhu nokutumira Mwanakomana wake kuti atifire. Jesu akaratidzawo kuti anotida nokuteerera Baba vake uye nokupa upenyu hwake nokuda kwezvivi zvedu.
5. Iye zvino Jesu ari kuitei?
Paaiva panyika, Jesu akarapa vairwara, akamutsa vakafa, uye akanunura vanhu vaiva munjodzi. Nokudaro, akaratidza zvaachaitira vanhu vose vanoteerera munguva yemberi. (Mateu 15:30, 31; Johani 5:28) Jesu paakafa, Mwari akamuita kuti avezve mupenyu semunhu wemudzimu. (1 Petro 3:18) Jesu akabva amirira ari kurudyi kwaMwari kusvikira Jehovha amupa simba rokutonga saMambo panyika yose. (VaHebheru 10:12, 13) Iye zvino Jesu ari kutonga saMambo kudenga, uye vateveri vake vari kuzivisa mashoko akanaka iwayo munyika yose.
Munguva pfupi iri kutevera, Jesu achashandisa simba rake saMambo kuti abvise kutambura kwose nevaya vanokukonzera. Vose vanotenda muna Jesu nokumuteerera vachawana upenyu muparadhiso panyika.


text:
Tsazahusiku
Muchidzidzo cheTaranyika (Geography), mazuva eTsazahusiku anoitika March 20-21 neSeptember 20-21. Pamazuva aya Denderedzwa reChiedza rinocheka North pole neSouth pole - mativi ose eAkiso anenge ari hhambwe dzakafanana kubva kuzuva - hapana divi rinenge riri pedyo nezuva kudarika rimwe. Zvakare hapana divi reAkiso rinenge rakanongedza kune zuva. Pamazuva aya nzvimbo dzose dziri panyika dzinowana husiku hwakaenzana, hwakareba 12 maawa - saka mazuva aya achinzi Tsazahusiku- equinox.
Kubva pana March 20-21, nguva yechiedza inoenda ichireba kuhafu yekuMaodzanyemba - kutanga kwenguva yeChirimo (spring) kunzvimbo dziri kuMaodzanyemba kweMutsazanisi. Kunzvimbo dziri kuChamhembe, nguva yechiedza inenge ichiderera, kutanga kwenguva yeMatsutso (autumn) kunzvimbo idzi.
Kubva pana Sep 20-21, nguva yechiedza inoenda ichiderera kuhafu yekuMaodzanyemba - iyi inguva yemwaka we[[Matsutso] (autumn) kunzvimbo dziri ku[[Maodzanyemba kweMutsazanisi. Kunzvimbo dziri kuChamhembe, nguva yechiedza inenge ichireba, nguva yemwaka weChirimo kunzvimbo idzi.
Chivakamberi chekuti Tsaza- chiri pamberi peshoko rokuti tsazahusiku chinodudza kuti zvinhu zvakataurwa kumashure kwacho zvakaenzana. Vara rokuti Tsaza- rinofanana nerokuti equi- rinoshandiswa kuEnglish pamberi pemashoko anoti: equilateral, equidistant, equiangular.


text:
Kutanya
Shoko rokuti kutanya rinoreva kudhonzwa kunoitwa nyama dziri pakati penyini kuti dzirebe kuita matinji. Iyi itsika inoitwa nechimwe chikamu chevakadzi vechitema zvikurusei kuChamhembe kweAfrica. Kutanya kunotanga kuitwa vasikana vachiri vechidiki kumazera emakore 12-13 ekuzvarwa. Matinji anogadzirwa sezviro zvokutamba nazvo pabonde kubatsira kumutsa nyama dzemukadzi kuti dzisekese nokuregeredzera murume asati apinda. Panguva iyi mukadzi ndipo anotanga kunyorova kuzasi nyama dzake dzichivhurika. Vamwe varume vanofarirawo kutamba vachibata zviro izvi.
Kuti nhau yokutanya inzwisisike zviri nani tinofanira kukurukura kaumbirwo kakaitwa nhengo yechidzimai sokuonekwa kwainoitwa nechekunze.
Kuumbwa kweMbutu[chinja | edit source]
Hwabvu
Kunze kwayo nhengo yechikadzi ine zvipika zviviri zvingadaidzwa kuti hwabvu - labia kuEnglish. Hwabvu huri paviri, kunoita hwabvu hukobvu kwoitawo hwabvu hutete. Shoko rokuti hwabvu rinobva kuChiKorekore richireva kuti miromo - lips.
Hwabvu hukobvu (labia majora) ndihwo hunovhariridza chikamu chenhengo chinoonekwa nokunze. Hwabvu uhwu hunobva kuzvidya kusvika nepakati pane mukoronga kana kuti mutsemu. Pamusoro pehwabvu uhwu ndipo panokura choya kana kuti mavhudzi. Hwabvu hukobvu hunopendera pamukoronga pahunoshanduka kuva nyama tsvuku isina choya.
Hwabvu hutete (labia minora) ndizvo zvinzeve kana kuti mipendero iri mukati mehwabvu hukobvu. Hwabvu uhwu hunotangira nechekumusoro kune kabhinzi (gongo) huchinosvika zasi kune buri rekuzvara. Sekutaura kunoita zita racho, hwabvu hutete hudiki pane hwabvu hukobvu. Uyu hwabvu hutete ndihwo hunoti mamwe madzimai echitema vanoda kutanya kana kudhonza kuti hurebe kuita matinji.
Gongo
Pakati panosangana hwabvu hutete nechekumusoro pane kanyama kadiki kangaenzane nebhinzi kukura. Mukutaura kwemazuva ose vamwe vanokati kabhinzi. Kanyama aka ndiko kanodanwa kunzi gongo. Kanyama aka kanoshandawo kuwedzera kuzipirwa kwemukadzi panguva yokunge agara nomurume wake pabonde. Kanyama aka kane zvitape (Nerves) zvinotapa kuzipa panguva yokurarana kwemurume nemukadzi. Kane simba rokugona kusvitsa mudzimai pakuchemerera kana kachinge kapuruzirwa nenzira inofadza.
Mukana
Mukana ndiro buri rekuzvara naro rinova ndiro rinopinda nemboro yemurume panguva yebonde. Buri rekuzvara rinopinda mukati mumuviri richikwira nemuteremuko ungaita 45o. Kwaunoperera mukana uyu kunovharwa rhingi yemhasuru inodaidzwa kuti cervix kuEnglish. Mukana wakaumbiridzwa nenyama dzinotatamuka panguva yokuzvara uye panguva yebonde.


text:
Nhano
Nhano, nhanho (Stride, step) apa kureva kukanda tsoka mumhu achifamba kana kumhanya. Ane nhano hombe zvinoreva kuti nhambwe iripo pakati petsoka padzatsika pakakura. Vamwe vatauri vanodana nhano kuti daru, kana nharu.
Mashoko anotodzana[chinja | edit source]
- Darwa (Object with lines or streaks on it) apa kureva chiro chine mitsetse yakatarwa pachiri, chingava chiro chekupimisa seiya inonzi beaker kuEnglish.
- daru (idea of Separating oneself from others, of Departing. 3. Jumping across) hutu kana kuti dari.
- Daraka (1. Depart 2. Leave for home or other destination) daru. kana kutsvara.


text:
Bununu
Bununu zvinoreva munhu asina kupfeka mbatya. Mutsika dzenyika dzemuAfrica kusasimira chinhu chinozvidzwa uye chisingatenderwe pamitemo yenyika. Tsika zhinji dzemuAfrica dzinoti munhu akafamba asina kusimira ava kupenga kana kuti ane mamhepo. Chinhu chinoonekwa chichiratidza munyama kana kuti kutukwa pamunhu iyeye.
Kune dzimwe nyika dzekuMadokero, kuEurope, neNorth America mitemo yenyika inotendedza kuti kuve nenzvimbo dzinosangana vanhu vasian kusimira. Hazvizivikanwe kuti chinangwa chaicho chokunge vanhu vachisangana vasina kusimira ndechei.


text:
Mutemo Wemachengeterwo Emashoko Emuridzi
Mashoko Ane Chokuita Newe (Personal Information)
Mashoko ane chokuita newe aunotumira panzvimbo ino yepaIndaneti anoshandiswa neWatchtower Bible and Tract Society of New York, Inc., kana kuti masangano arinoshanda nawo nechinangwa chaunenge waudzwa paunotumira mashoko ako. Watchtower Bible and Tract Society of New York, Inc. haipi mumwe munhu mashoko ane chokuita newe kunze kwokunge iri iyo nzira yokuti ubatsirwe pane zvawakumbira uye vachizviita vambotaura newe vasingavanzi mamwe mashoko kana kuti vachinge vaine chivimbo chizere chokuti kutaurwa kwemashoko iwayo kunotofanira kuitwa kuti pazadziswe mitemo kana kuti mirayiridzo inoshanda ipapo, kana kuti, kuitira kubata nekudzivisa utsotsi, kusachengetedzeka kwenzvimbo yacho, kana kuti kukanganisika kwemashandiro anoita zvinhu pano. Chero zvadini, mashoko ose aunenge watumira kuno ane chokuita newe haasi kuzotengeswa, kutsinhaniswa nezvimwe zvinhu kana kuti kupihwa vamwe kuti vaashandise vachiita zvekubhadhariswa sekushandisa kwavanoita.
Adhiresi yeE-mail
Adhiresi yee-mail yawakatumira pawakavhura akaundi panzvimbo ino yepaIndaneti ndiyo ichashandiswa pakukurukura newe zvine chokuita neakaundi yako. Somuenzaniso, kana ukakanganwa zita rako raunoshandisa paakaundi yako kana kuti pasiwedhi, wobva wakumbira kubatsirwa kuti upinde, rubatsiro rwaunenge uchida rwuchauya iri meseji kuadhiresi yee-mail yawakanyora pamashoko ane chekuita newe semushandisi akanyoreswa.
MaCookies
Macookies anoshandiswa pakuita kuti zvinhu zvinofarirwa nemunhu zvaanenge asarudza pamashandire anoita indaneti, paanenge achishandisa jw.org, zvisakanganwika. Somuenzaniso, mutauro unosarudzwa nemunhu kuti aone nawo zvinhu zviri pajw.org unochengetwa mucookie kuitira kuti paanozodzoka zvekare panzvimbo iyi yepaIndaneti mutauro waakambosarudza ndiwo unobva watanga kubuda. Macookie haatori achiunganidza kana kuti kuchengeta mashoko ane chokuita nemunhu pachake.
Active Scripting kana kuti JavaScript
Kuti nzvimbo ino yepaIndaneti iwedzere kushanda zvakanaka jw.org inoshandisa inonzi scripting. Kushandisa scripting kunobatsira jw.org kuti ikurumidze kubudisa mashoko kumunhu anenge avhura nzvimbo yacho. JW.org haimboshandisi scripting kuita basa rekuisa software pakombiyuta yemuridzi kabisira kana kuti kutora mashoko emunhu zvisina mvumo.
Active Scripting kana kuti JavaScript inofanira kuitwa kuti ishande mubrowser kuitira kuti zvimwe zvikamu zvejw.org zvishande zvakanaka. Mabrowser akawanda anobvumira munhu kumisa kana kuti kuvhura Active Scripting kana kuti JavaScript panzvimbo dzepaIndaneti dzakasiyana siyana. Kuti uzive kuti unoenda papi kana uchida kuvhura kana kuti kubvumira scripting kuti ishande pane dzimwe nzvimbo dzepaIndaneti, vhura pane mashoko erubatsiro mubrowser raunenge uchishandisa.
Kana zvikaitika kuti tave kuda kuchinja machengeterwo emashoko panzvimbo ino, tichaiisa papeji ino zvinenge zvachinja zvacho kuitira kuti ugare uchiziva mashoko atinotora tichichengeta uye mashandisiro atinoaita.


text:
Nyika yakakomberedzwa nematunhu
Mashoko ekuti nyika yakakomberedzwa nematunhu (Landlocked Country) inoreva nyika isina muganhu negungwa iri nyika yakavharirwa nedzimwe nyika kumativi ose isina paino ganhurana negungwa. Somuenzaniso nyika dzinoti: Zimbabwe; Zambia; Malawi; Lesotho neRwanda inyika dzakakomberedzwa nematunhu dzisina kuganhurana negungwa. Asi nyika dzinoti: South Africa, Namibia, Mozambique, Angola dzinoganhurana negungwa saka hadziziri nyika dzakakomberedzwa nematunhu.
Nyika isina kuganhurana negungwa inenge isina mukova unosvikira zvikepe zvinofamba negungwa. Nhumbi zhinji dzinorema dzinofambiswa nezvikepe zvoreva kuti nyika iyi inenge yotobhadhara dzimwe dzakaganhurana negungwa kuti ifambise nhumbi dzinosengwa nezvikepe.


text:
PANE murume wekuEpworth anoti akagara pasi pemvura achidya ivhu nemadhaka kwemakore matatu mushure mekunge atorwa nenjuzu ndokuzobuda mudziva ava kuita zvehun’anga hwakasangana nechiporofita.
Murume uyu anoti vamwe vevarwere vake anovashandisira mbanje “sezvo iine simba guru”.
VaMambo Masawi (44), avo vanozivikanwa nekuti Sekuru Mukono, vachigara panhamba 3647 kuOverspill, vanoti vakapihwa simba rekurapa nenjuzu yechikadzi iyo yakavatora vaine makore matatu ekuberekwa. Vanoti njuzu iyi yakavatora apo vakange vaenda kunorapwa kurwizi rweDoran’anga, kuMhondoro natete vavo.
Apa murume uyu aitaura mushure mekushanyirwa nevatori venhau pamusoro pemashoko anoti ndiye anotengesera kana kupa maporofita nen’anga dzenhema nyoka dzavanoshandisa mumabasa avo echikiribidi.
Murume uyu anoti chimiro chenjuzu chakangoita sechemunhu kumusoro asi iine vhudzi refu nebesu rinenge rehove.
Zvisinei, Sekuru Mukono vanoti havacharangarira zvakawanda pamusoro peupenyu hwavakararama vari pasi pemvura asi vanoti vakabatwa zvakanaka zvikuru nenjuzu dzavaigara nadzo.
Vanoti njuzu yechirume haidi zvekudheererwa sezvo ichikasika kutsamwa uye inouraya munhu nekutswinya, kunyanya pahuro kana ikatsamwiswa nezvinhu zvakadai sekugeza nhumbi parwizi nesipo dzinonhuwirira.
“Ndakagara pasi pemvura nenjuzu tichidya dhaka rakaita kunge matope, raitapira zvikuru. Ipapo ndakadzidza kuti njuzu ine moyo wakachena uye ine tsitsi asi yechirume ndiyo ine hasha zvekuti haitane kutsamwa, inongotswinya munhu otofa,” vakadaro Sekuru Mukono.
Vanoti hama dzavo dzainge dzataurirwa natete vavo (VaMakandipei) kuti vasachema nokuti vaiziva zvinofanira kuitwa kana munhu achinge atorwa nenjuzu, nokudaro vakaita sezvainge zvarehwa, murume uyu akazodzoka ava nesimba rekurapa.
Sekuru Mukono vanoti kana vanhu vakachema apo munhu anenge atorwa nenjuzu, haadzoke ari mupenyu sezvo achibva auraiwa.
Vanotizve ivo munamati wechechi yeMulti-Racial Organisation of Faith Apostle, iyo inozivikanwa nekuti Jeriro, uye vanobatanidza chinamato chavo nehun’anga.
Vanotizve dzimwe nguva vanopedzisira vorapa varwere nembanje sezvo iine simba guru rekurapa uye vanokwanisa kurapa munhu kuburikidza nekutaura naye panhare.
“Hazvina basa kuti munhu ari kupi, ndinokwanisa kumurapa panharembozha. Anogona kundinyorera tsamba panhare ndomuudza zvekuita nekuti basa rangu rinongofambiranawo netechnology, nekudaro ndinogona kurapa munhu ari mhiri kwemakungwa ini ndiri kuno.”
Sekuru Mukono vakaramba nyaya inotaurwa, iyo yakaita kuti Kwayedza ivatsvage, yekuti ndivo vanoita basa rekutengesera vanatsikamutanda nemaporofita emanyepo nyoka idzo vanozonyepera kuti vabvisa mudzimba dzavavanenge vachiti vari kuchenura.
Izvi zvinotevera nyaya yakabuda paimwe kamba yemapurisa muHarare nguva yadarika, apo vamwe varume vaviri vanove maporofita enhema vakabatwa vaine nyoka ndokuudza mapurisa kuti vakange vaitengeserwa naSekuru Mukono.
Varume ava, Golden Ganga (30) naObert Chimoyo, avo vanova vagari vekuEpworth zvakare, vanonzi vakaenda pamusha waTawanda Tafirei kunzvimbo yeUshewekunze, kuWaterfalls, ndokunonyepera kuti vainge vabata nyoka yerudzi rwemhungu ndokuti vaida kubhadharwa neUS$500.
Mari yavaida inonzi yakaramba kukwana sezvo yakasvika US$270 izvo zvakaita kuti Tafirei akumbire kunokwereta kuna tsano vake avo vasina kutaurwa zita ravo zvakare vanonzi vanoita zvechiporofita.
Vanonzi pavakasvika kumba kwatsano vaTafirei kuGlen View, muHarare, ndiko kwakazoputika dhiri rose mushure mekuonekwa kuti nyoka iyi yainge isina mazino.
Nekutya kufira mujeri, Ganga naChimoyo vakazodura kuti vainge vatengeserwa nyoka iyi naSekuru Mukono mushure mekunge vaenda kunokumbira mushonga wekuti vapfume. Vanonzi pavakapihwa nyoka iyi, vakanzi vaisafanira kushandisa mari yavanenge vabhadharwa asi kuti vadzoke nayo yose kuna Sekuru Mukono sezvo paiva nemhiko dzavaitarisirwa kutevedza.
“Pavakabata” nyoka mumba maTafirei, vanonzi vakanyepera kumutuma kunotsvaga dhaka repachuru apo ivo vakazosara vachikanda nyoka iya mumba make zvekuti paakadzoka akatenda kuti vaviri ava vaiva maporofita echokwadi, zvikuru achiona mukweshwa wezinyoka.
Vanonzi vakapihwa kamuti kavaibaisa nyoka iyi kuti ipere simba kuti vakwanise kuitakura vasingatye.
Zvisinei, Sekuru Mukono vakaramba nyaya iyi vachiti mabasa evanhu vanoita zvechitsotsi, ivo vaitoita zvekudzinzwa kune vamwe sezvo varapwa vavo vose vachigutsikana nekubata kwavo basa.
Vanoti pane imwe nguva vakapihwa mari inokwana US$12 000 pamwe chete nekutengerwa motokari nemunhu wavakabatsira uyo akange aine dambudziko rembereko asi akazopona vana mapatya.
“Chokwadi nyaya yamunotaura yandikatyamadza zvikuru. Nyaya dzakadai ndinotonzwa kwevamwe otherwise vose vandakabatsira vanopa kutenda.”
Vanoti zvakare havazive Ganga naChimoyo sekutaura kwavaita kumapurisa uye vanhu vanoda kungosvibisa zita ravo bedzi. Sekuru Mukono vanoti pakuita basa ravo vanobhadharisa uye muripo wacho unosiyana zvichienderana nedambudziko rinenge riine munhu.


text:
Kulondotwa Kwamawhi Pendawu Yeyi
Mawhi Alonangana Nawi (Personal Information)
Mawhi alonangana nawi awunotumila pewebhusayiti yeyi anoshingiswa neWatchtower Bible and Tract Society of New York, Inc., kana kuti mashangano anoshinga nawo nechinangwa chawuchababuja pawunotumila mawhi awo. Watchtower Bible and Tract Society of New York, Inc. ayitopa umwe unhu mawhi alonangana nawi kuzhe kokuti ili iyo inzila yokuti ubhanchwe pazunu zwawakakumbila asi banozuta chete belibalebeleka nawi kana kuti belinechibimbo chizhele chokuti kwabamutumijila azutopesana nemilawo kana kulayililwa akale kubona kuti apana chikuluku chatikana mayilana namawhi awatumila. Mawhi ose alonangana nawi atokwelela kutengeswa kana kuti kuta zumwe zunu zusineni nozwawakumbila.
Addilesi yeE-mail
Addilesi yeE-mail yawakatumila pakuzhula akhawunti pewebhusayiti ndiyo ichashingiswa pakulebeleka nawi zukanangana nozwawatumila. Sechitondejelo, kana wakanganwa user name iyo kana kuti password akale ukakumbila kubhanchwa kushingisa iwebhusayiti, uchatumilwa meseji kuaddilesi yee-mail yawakashingisa pakuzhula akhawunti.
Cookies
Macookie anoshingiswa pakuta zunu zunobeli zwazhulwa nonhu pachabeli eshingisa jw.org zusikanganike. Sechitondejelo, lulimi lwawunoshala kuti ubone zupo pejw.org lunolondotwa mucookie kutila kuti pawuchoozhula kabili muwebhusayiti lulimi lwawakashala ndilwo lulimi lunova lwatanga kubhuda. Macookie atolondota mawhi alonangana nawi.
Active Scripting kana kuti JavaScript
Kuti iwebhusayiti yejw.org ishinge zubuyanana inoshingisa scripting. Kushingisa iscripting kunobhancha ijw.org kuti ikambije kushandula unhu uchobatumila mawhi. Scripting ayitofa yashingiswa nejw.org kuti ibige mapulogilamu pecompuyuta yomwe unhu kana kutola mawhi onhu zwisina mvumo.
Active scripting kana kuti JavaScript inokwelela kushinga pane zumwe zunu zwejw.org kuti iwebhusayiti ikwanise kushinga zubuyanana. Banhu banji banota kuti Active Scripting kana kuti JavaScript ishinge kana kuti isishinge munamamwe mapheji ewebhusayiti. Kuti uzibe kuti ungashingisa chini zunu yozu tyamba pakawhi help peWeb browser yawuchabeshingisa.
Tikada kuchincha inzila yokulondota mawhi pewebhusayiti yeyi, tichata kuti tibige pe pheji yeyi kutila kuti ugale uziba mawhi akale namashingisilo atinota.


text:
Gonyonhatu yakarurama
Muchidzidzo chePimanyika, gonyonhatu yakarurama (right-angled triangle) imhando yegonyonhatu ine mativi maviri anosangana pamukwava une gonyo rakakura 90o. Nokumwe kutaura gonyonhatu yemutwi inodaidzwa kunzi gonyonhatu yemutwi, izvi zvichidudza gonyo re 90o rainaro.
Mativi matatu egonyonhatu iri anopiwa mazita akasiyana zvichibva pamamiriro akaita gonyonhatu. Kune mativi maviri anosvika pamukwava une gonyo ye 90o; pamativi aya rokutanga rikanzi remuny'asi (adjacent), repiri richabva ranzi darisanwa (opposite side). Divi guru rine nhambwe yakareba kupfura mamwe rinonzi muzendami (hypotenuse) nokuti rinoita sokunge rakazendamiswa rakatsigirwa kuhwaro nemutwi.
Sarudzo yokuti darisanwa idivi ripi uye remuny'asi idivi ripi inodudzirwa nokuti timire mugonyo ripi. Muzendami ndiye murefu anoramba aine zita rimwechete - uyu haachinje. Divi rakabatana negonyo ratiri kushanda naro ndiro rinova remuny'asi, repiri rakaita mutwi nedivi remuny'asi ndiro rinova darisanwa. Zvizhinji zvichatsanangurwa muchikamu chePimagonyonhatu, (trigonometry) chichatevera mberi.


text:
Kingstone Mapupu
MVURA yaive nedutu guru yakaparadza matenga edzimba dzekudzidzira pamwe nedzevarairidzi zvinokosha $3 000 pachikoro cheMusanhi Primary School, kwaNyajina kuUzumba nguva pfupi yadarika.Mai Gladys Pingari (54), avo vanova nhengo yekomiti, yeSchool Development Association (SDA) pachikoro ichi, vanoti kuburikidza nekuparadzwa uku, vana vave kudzidzira pasi pemiti sezvo makamuri akanaka ekufundira ave mashoma.
“Dzimba dzekudzidzira dzakaparadzwa dzinosanganisira dzeGrade 2, 3 ne4 uye izvi zvakaitika musi weMugovera wakadarika pamberi.
‘‘Mhanza yedu kuti yaiva ‘weekend’ vana vasipo, pangadai pakakuvara vamwe sezvo marata nemapuranga akasimudzwa achinokandwa chinhambwe,” vakadaro Mai Pingari.
Mashoko avo akatsinhirwa neimwe nhengo yekomiti, Mai Susan Tamangani (55), avo vakati vari kutsvaga rubatsiro zvichitevera dambudziko rakavawira iri.
“Takazongoshevedzwa tichinzi denga rechikoro ratorwa. Kumamwe makamuri anodzidzirwa, mariji chete ndiwo akabviswa.
‘‘Tinotsvagawo rubatsiro rwemapuranga nemarata nezvipikiri kuti tikwanise kuturikira dzimba idzi,” vakadaro.
Vanoti vanoda mari ingangosvika US$3 000 yekutenga midziyo yekuturikisa dzimba zvakaparadzwa izvi.
“Pakatorwawo imba yemudzidzisi uyo aisavapo mvura iyi ikaparadza midziyo yake, mabhuku evana ekuverenga neekunyorera,” vakadaro.
Chikoro ichi chine vana vanodarika 600. Vanoda kubatsira chikoro ichi vanogona kuridza nhare panhamba dzinoti 0775 914 803 votaura naMai Manhanga.


text:
Ignatius Mabasa
HANDISI kuziva kuti chawanda maporofita here kana kuti inyoka. Asi nyaya dzandiri kuverenga dzemaporofita ane chekuita nenyoka, kana kuti anenge achinzi akabata nyoka dzawandisa. Nyoka idzodzi inyoka dzaani chaizvo? Tinozviziva kuti musango mune nyoka dzakawanda, asi ini ndiri kuona kuti kana nemunyika tave nenyoka dzakawandawo futi. Nyoka dzevanhu dzakangwarisa.
Zvakarewo tave nenyoka dzisisiri nyoka, asi dzave kuita sezvinhu zvekutambisa. Nyoka idzodzo hadzitize. Nyoka dzinongobatwa kunge mazongororo. Kana mukabvunza vanonzwisisa zvinhu zvemweya, vanokuudzai kuti panyika pano tiri kurwa nematricks aSatani. Mweya yetsvina haingobatwa nemawoko sezvinoitwa huku yebhuroira yamusingatandanise.
Nyaya dzekungobvuma kuti kune maporofita anobvisa zvinhu idzi mudzingwarire. Ndakanzwa kuti kune mumwe muporofita akabvisa vhiri regejo pamuviri wemunhu. Zvimwe zvinhu zvinongodawo kuti iwe uri kuzviona ungofunga zvishoma.
Inga wani mumwe muporofita akataurwa neH-Metro kuti ave nenguva refu achingobata nekubvisa nyoka imwe chete kunzvimbo dzakasiyana-siyana. Nyoka yaakabvisa kuDande, yakanga yakafanana neyaakabvisa kuDomboshawa. Ndiyo zvakare nyoka yaakabvisa pamba pevamwe amai kuChiredzi.
Mutori wenhau weH-Metro akagona basa zvikuru, achibva abvunza mupositori uyu kuti sei nyoka dzaanobata dzingori mhando imwe chete. Mupositori akatsamwa achipomera mutori wenhau mhosva yekuda “kumuurayira basa.”
Kana muBhaibheri varimo vanhu vaidya nemweya yetsvina ichivaporofitira. Asi Paul naSilas pavakazodzinga chiporofita chemweya wetsvina waiporofita uyu, vaishandirwa nemusikana iyeye vakasungisa vanhu vaMwari nekuti vakanga vaurayirwa bhizinesi ravo.
Saka sekutaura kwemupositori wekungoramba achibata nyoka yakafanana kunzvimbo dzakasiyana-siyana dzaanenge aenda kunobvisa “zvikwambo nezvidhoma,” nyaya iripo ndeyekugadzira mari. Hapana kushandira Mwari apa, asi kuti ari pabasa, uye kana pakaita vanoda kunzwisisa mushandiro wake, anobva avaona semhandu dzave kuda kumutadzisa kuwana mari yemarema.
Zvakangofanana nemaporofita akabuda muKwayedza svondo rakapera. Sekutaura kwavo, vanhu ava vanoti vakabata kamba nenyoka pamusha weimwe mhuri. Vakazoudza mhuri iyi kuti nyoka nekamba iyi zvaida kuparadzwa zvichipiswa pamwe chete ne$400. Hameno kubako kwavanonzi vakaenda kunopisira zvinhu izvi pamwe chete ne$400.
Asi vemhuri iyi pavakabvunzwa vakati vakangoita zvekunzwa kuti zvinhu zvakabatwa zvakapiswa pamwe chete ne$400. Ko kupisa zvinhu kunozonzi ngakuitwe mubako kuti zviite sei? Mubako mune rima. Ini handizvibvume izvozvo nekuti nyaya dzemaporofita ari kubatwa aine nyoka, mazizi, kamba nezvimwe zvinhu zvinotyisa dzawanda.
Ini chandinoziva ndechekuti kubvisa kwakaoma kudarika kuisa. Unogona kuda kubvisa zvausingazive, zvinotyisa, zvine midzi nezvimbi, zvine mhiko uye zvine nharo. Unogona kuziva kuti vanhu kana vaomerwa vanongobvuma zvese zvese. Unogona kunge uchiziva kuti vanhu vatema havabvume kuti zvinhu zvinongoitika pasina chikonzero.
Saka iwe unobva waenda kuti unopa tsananguro dzinotyisa. Kana wadaro wobva watsvaga zvinhu zvako zvinotyisa zvekuenda kunoisa pamba dzevanhu vauri kushandira. Saka kuti zvireruke, vanhu venyu vamunoti maporofita ava vanoita kunge vakubvisirai zvinhu zvanga zvichikunetsai, asi zvinhu zvacho zviri zvinhu zvavo. Imi munosara muchivataura nekuvapa mbiri yekubata zvikwambo, zvidhoma nezvimwe zvinhu zvinotyisa, asi mabatwa kumeso.
Bhaibheri roti, “Zvino ndinokumbira zvikuru kwamuri hama dzangu, kuti mucherechedze avo vanopesanisa, nevanogumbutsa, vachiita zvinopesana nedzidziso yamakadzidza imi; muvanzvenge. Nekuti vakadaro havashandire Ishe wedu Kristu, asi dumbu ravo . . . nemashoko avo anobata kumeso.”


text:
NYAYA DZOMUBHAIBHERI DZOKUDZIDZA
Nyaya dzomuBhaibheri Dzokudzidza
Kununurwa Pavira Romoto!
Dzidza kubva pane zvakaitika kuna Shadreki, Misheki naAbhedhinego. Dhaunirodha nyaya yacho, verenga nyaya yacho yomuBhaibheri uye mupfungwa dzako nyaya yacho ngaiite sokunge iri kutoitika!
DZIMWE NYAYA PACHIKAMU CHINO
Nyaya idzi dzakagadzirirwa kubatsira vechiduku kunzwisisa Bhaibheri. Dhaunirodha nyaya imwe neimwe, verenga nyaya yacho yomuBhaibheri, uye mupfungwa dzako nyaya dzacho ngadziite sokunge dziri kutoitika!


text:
Mbeu
Mbeu (seed in English) inhengo yedzinde inokura pane ruva mumadzinde mazhinji inova ndiyo inomera kana ichinge yadyarwa muvhu pane mvura. Apo mbeu inotanga kunyuka kubva muvhu mayakadyarwa inonzi iri kumera.
Shoko rokuti mhodzi rinoshandiswa kureva mbeu dzemichero inoti: manhanga, manwiwa, mapudzi; magwavha. Izwi iri rinoshanda kana mbeu dziri mukati memuchero uye dzichiwanikwa dzakawanda mumuchero umwe.
Kujekesa[chinja | edit source]
- Nondo (seedling) zvinoreva dzinde ndiki rakamera kubva pamhodzi; kana uri muriwo kazhinji unosimwa patsva wakataranzwa zvakafanira.
- Chipande zvinoreva shizha rinotanga kubuda zvikurusei rezvirimwa zvine tsanga zvakadai sechibage, rukweza, nemhunga.
- Mukume (pollen) unowanikwa pamaruva uye unotakura nhengo dzechirume dzinokukumidza madzinde kuti achibereka michero yawo.
- Mhundu (Black Jack seed) mbeu yetsine.
Ivhu riri roga rinobereka zviyo, kutanga chipande, kwozoti hura, kwozoitawo tsanga dzakakora muhura.


text:
Nhau 12: Vanhu Vanovaka Zishongwe
Makore mazhinji akapfuura. Vana vaNoa vakava navana vazhinji. Uye vana vavo vakakura ndokuva navana vakawanda. Nokukurumidza pasi pano pakava navanhu vazhinji.
Mumwe waava vanhu aiva muzukuru chibvi waNoa ainzi Nimrodhi. Aiva munhu akaipa aivhima uye aiuraya zvose mhuka navanhu. Nimrodhi akazviitawo mambo wokubata ushe pavamwe vanhu. Mwari haana kuda Nimrodhi.
Vanhu vose panguvayo vaitaura mutauro mumwe. Nimrodhi aida kuti vose vagare pamwe chete kuti agovabata ushe. Zvino unoziva here chaakaita? Akaudza vanhu kuvaka guta nezishongwe mariri. Vaone mumufananidzo vachiita zvidhina.
Jehovha Mwari haana kufadzwa neichi chivako. Mwari aida kuti vanhu vatamire kure ndokugara pasi pose. Asi vanhu vakati, ‘Uyai! ngativakei guta neshongwe refu kwazvo zvokuti chiruvi chayo chigopinda mumatenga. Ipapo tichakurumbira!’ Vanhu vaida rukudzo rwavo vamene, kwete rwaMwari.
Zvino Mwari akamisa vanhu kuvaka shongwe. Unoziva here kuti akakuita sei? Nokusakisa kamwe kamwe vanhu kutaura mitauro yakasiyana-siyana, panzvimbo pomumwe bedzi. Vavaki havana kuzonzwisisanazve. Ndokusaka guta ravo rakazonzi Bhabheri, kana Bhabhironi, kureva “vhiringidziko.”
Zvino vanhu vakavamba kuenda kure neBhabheri. Mapoka avanhu vaitaura mutauro mumwewo akaenda kundogara pamwe chete mumamwe mativi apasi.
Genesi 10:1, 8-10; 11:1-9.
Mibvunzo
- Ndiani ainzi Nimrodhi, uye Mwari ainzwa sei nezvake?
- Mumufananidzo, nei vanhu vaigadzira zvidhina?
- Nei Jehovha asina kufara nebasa racho rokuvaka?
- Mwari akamisa sei kuvakwa kweshongwe yacho?
- Guta racho rakatumidzwa zita rokuti chii, uye zita racho rairevei?
- Chii chakaitika kuvanhu pashure pokunge Mwari avhiringidza mitauro yavo?
Mibvunzo yokuwedzera
- Verenga Genesi 10:1, 8-10.
Nimrodhi akaratidza unhu hwakaita sei, uye izvi zvinotipa nyevero yei? (Zvir. 3:31)
- Verenga Genesi 11:1-9.
Ndechipi chakanga chiri chinangwa chokuvaka shongwe, uye nei chinangwa chacho chisina kuzobudirira? (Gen. 11:4; Zvir. 16:18; Joh. 5:44)


text:
Huduma
Muchidzidzo fundoyetsimba, huduma (density) izwi rinoreva huremu huchipimwa paumwe hwemumhu hwechiumbwa chiri kutaurwa nezvacho. Zvinhu zvakasiyana zvine huduma hwakasiyana. Iko kusiyana kwehuduma kunoita kuti zvimwe zvinhu zviyangarare pamusoro pemvura zvimwe zvichinyura. Somuenzaniso, mvura nematombo zvine huduma hwakasiyana; mvura ine huduma hwe 1 gram/cubic metre, matombo ane huduma hungaita 2.5-5.5 gram/cubic metre.
Iri zita rapiwa richitoredzera pashoko rokuti guduma, rinove sango rine miti yakabatana zvakanyanya. Zvakanaka kuti tinge tichimutsurudza mazwi asingashandiswe mazuva ose tichiashandisa kutaura zvinhu zvatinowona mazuvano zvinoda kufanana nezvaireva mazwi aya kare.


text:
Malven Mugadzikwa
VATUNGAMIRIRI vanokurudzirwa kuti vave pamberi mukusimudzira chirongwa chekuchecheudzwa kwevanhurume nedonzvo rekudzivirira kutapurirana kwezvirwere zvepabonde pamwe neutachiona hweHIV. Kurudziro iyi yakaitwa nguva pfupi yadarika naMambo Chikwaka, VaMurambiwa Witness Bungu, kuMarondera apo bazi rezveutano nekurerwa kwevana raiparura chirongwa chekuvandudzwa kweVoluntary Medical Male Circumcision (National lLunch of the Accelerated Voluntary Medical Male Circumcision Operational Plan 2014-2018).
“Isu semadzishe donzvo redu ndere kuona kuti tachengetedza utano nemararamiro akanaka evanhu munharaunda dzatinotungamirira. Naizvozvo ini ndakamirira madzishe ndauya kuzotsigira chirongwa chekukurudzira kuchecheudzwa kwevanhurume sezvo zvichideredza kutapurirana kwedenda reHIV nemukana wakati kurei.
“Semadzishe, tinobatana neHurumende kukurudzira zvirongwa zvakadai sezvo zvichichengetedza utano munyika. Chirongwa ichi chakanaka nekuti chinounza shanduko munharaunda dzatigere,” vakadaro.
“Kuchecheudzwa itsika yagara ichiitwa muno munyika nemamwe marudzi asi tava kutokurudzira kuti isava tsika yemarudzi chete asi chive chinhu chinoitwa nenyika yose sezvo tichinzwa kuti zvakanakira kuti zvinoderedza zvirwere zvepabonde, kugara munhu akashambidzika pamwe chete nekudzivirira gomarara kumadzimai.”
Mambo Chikwaka vakavimbisa kuti vachachecheudzwa munguva pfupi iri kutevera senzira yekuratidza kuti chirongwa ichi chakakosha uye chinofanira kuitwa nemunhu wose, kusanganisira vatungamiriri.
Vachitsigira mashoko aMambo Chikwaka, gurukota rezveutano nekurerwa kwakanaka kwevana, Dr David Parirenyatwa, vakakurudzirawo vanhurume vanenge vachecheudzwa kuti vazvibate.
“Kuchecheudzwa itsika yakanaka chaizvo uye pane mukana wakakura wekuti munhu anogona kusabatira utachiona hweHIV kana akaenda pabonde.
“Asi yambiro yangu huru kune veruzhinji ndeyekuti musimboti mukuru wekudzivirira chirwere ichi kuzvibata. Ngaisava nzira yekuti varume vafarise vachiita zvepabonde vachiti havachabatira utachiona hweHIV.


text:
Muchacha pima negonya
Muchacha pima negonya (angular velocity) unotaurwa kana chinhu chiri kutenderera pamunyonga kana kuti pachikamu chedenderedzwa. Pakadai chiumbwa ichi chinenge chisingatize kubva pakati pedenderedzwa panova ndipo pane akiso yekutenderera. Saka muchacha wepa gonya unokwanisa kupimwa kuchitevedzwa kuti chatenderera gonya rakakura zvakadii.
Muchacha pima negonya unopimwa nechiyreo chinonzi radian pa mineti uye unonyorwa uchiratidzwa nevara rinoti omega (w, kana kuti Ω).
Kujekesa[chinja | edit source]
Muchacha pma negonya unoshandiswa kunyanya panotaurwa kuti muchina inotendera pamutanda weakiso inomhanya zvakadini. Michina iyi inosanganisira: injini, gwenya, vhiri nemimwewo.
Somuenzaniso kana injini ichimhanya kunotaurwa muchacha pima negonya weinjini unopimwa nechiyero chinonzi dendera pa mineti. Injini inokwanisa kumhanya nemuchacha wepa gonya unosvika 2000 dendera pa mineti kana kuti 2000 revs per minute. Zvakakosha tionesane kuti dendera roga-roga rinomirira 360o, saka dendera pacharowo rinopima gonya.


text:
Kusamhura
Muchidzidzo masvomhu shoko rokuti kusamhura (calculating, doing the maths in English) rinoreva kushanda nenhamba kuti pawanikwe mhinduro inobva munhamba idzodzo. Vamwe vatauri vanoti kusvomhura kana kusamhura.
Mabasa anoitwa pakusamhura anosanganisira : kuwedzanisa, kubvisa, kuunga, kuradanura, kugovanisa zvichingodaro.
Kurerutsa Mutauro[chinja | edit source]
- Calculate the following inenge yonzi, samhura zvinotevera kana kuti svomhura zvinotevera.
- Calculator inenge yonzi chisamhuri.
- Calculation inenge yonzi samhuro.
Nhoroondo[chinja | edit source]
Zvakakosha kuti tionesane kwakabva shoko reEnglish rinoreva zvimwe nerekuti kusamhura. Shoko rekuti calculate rakabva kuna calculus shoko reLatin rinoreva, pebble. Aya aiva matombo aishandiswa pakuverenga. Saka vaiti kana vaita masvomhu avo nematombo vaitenge vaita calculation. Nhasiwo zvakanaka kuti isu vatauri veShona titi kusamhura tichireva iko kuita masvomhu acho nenhamba dzawo.


text:
Masvingo Province
Dunhu reMasvingo rimwe rematunhu gumi ari munyika yeZimbabwe.
Dunhu reMasvingo riri pedyo neMasvingo eZimbabwe. Guta reMasvingo kusvika mugore ra1982 raimbonzi Fort Victoria. Zita raro ndokubva razoshandurwa kwenguva pfupi rakunzi Nyanda. Mushure memwedzi mishomanini rakasoshandurwa zvakare rakunzi Masvingo sezvo zita rekuti Nyanda raisanyatsoita kumunhu wese.
Dunhu reMasvingo ndiro rekutanga kusvikwa nevachena pavakauya kuzopamba nyika yeZimbabwe.
Dunhu reMasvingo mugore ra2002 raive nehwuwandu hunozsvika mirioni imwe nezviuru mazana matatu (1 300 000). Masvingo iri makiromita mazana maviri nemakumi mapfumbamwe nemaviri kubva muHarare rinova guta guru reZimbabwe. Vanhu vazhinji vanogara mudunhu reMasvingo maKaranga.


text:
Rwizi
Muchidzidzo cheTaranyika, rwizi (river in English) zvinoreva muronga unoyeredza mvura kubva kunzvimbo dzakakwirira kuenda kunzvimbo dzakaderera. Rwizi runogona kuva hombe kana diki; dzimwe nzizi dzinoyerera mitunhu yakareba dzichipinda munyika dzakawanda.
Mamwe mazwi anotaura rwizi ndeaya: rukova, rukorodzi (small stream), rufuvha, rukoto, mukomba.
Izwi rokuti rukoto tinokwanisa kurishandisa kuturikira inonzi tributary kuEnglish, kureva rwizi runodira mune rwumwe rukuru. Sokuti Rwizi Munyati rukoto kuna Rwizi Zambezi.
Machiti (rapids in English) zvinoreva mangondo kana mawere anodzika ari munzira yerwizi, pahumwe zviichinzi chiti. Mangondo aya anoitika pane matombo makukutu akachinjika panoerera nerwizi, asi zasi kune matombo anokukurwa zviri nyore.
Birimo zvinoreva hombekombe yerwizi ine matombo akakwira - high rocky bank.
Chikotoro - shoko iri riri kushandiswa pano kuturikira river basin kureva nzvimbo inokokorodzwa mvura inoyerera murwizi rwuri kucherechedzwa. Chikotoro chaRwizi Zambezi chinosanganisira matunhu ari munyika dzinoti: Angola; Zambia; Botswana; neDemocratic Republic of Congo.
Tsumo[chinja | edit source]
- Rukova rwizi, kuyambuka unokwinya nguo. Tsumo iyi inoreva kuti munhu anofanirwa kuzvininipisa kana achida kukunda nyangwe nepane icho chingataridzika sechidiki. Tsumo iyi inotiudzawo kuti vakare vaisiyanisa rwizi norukova; rwizi rwuri rukuru pane rukova.
- Muromo hauzarirwi nerwizi.
Rwizi Nile[chinja | edit source]
Rwizi Nile ndirwo rwakanyanya kureba Pasirose ruchiyerera nhambwe inoita 6,650km. Nile inopinda munyika dzinoti: Burundi; Rwanda; Democratic Republic of Congo; Tanzania; Kenya; Uganda; Ethiopia neEgypt.
Rwizi Zambezi[chinja | edit source]
Kuno kuChamhembe kweAfrica, Rwizi Zambezi ndirwo rwizi rukuru rwakareba 3,540km. parwizi urwu ndipo panowanikwa mapopoma anonzi Victoria Falls ari pamuganhu panosangana Zimbabwe, Zambia, Namibia neBotswana. Mamwe mapopoma ari parwizi Zamabezi anosanganisira: Chavuma Falls iri pamuganhu weAngola neZambia; Ngonye Falls neSioma Falls kuMadokero kweZambia.
Zambezi rine magwenya makuru emagetsi maviri ari paKariba Dam neCabora Bassa Dam. Pane rimwe gwenya diki paVictoria falls.
Chisuvi cheMvura[chinja | edit source]
Chisuvi cheMvura zvinoreva nzvimbo yakakwirira yokuti kumativi ayo nzizi dzinoyerera dzichienda kwakasiyana.
Somuenzaniso muZimbabwe chisuvi chemvura chinotevedza nzvimbo dzakakwirira pakavakirwa maguta anoti: Harare; Chegutu; Kadoma; Kwekwe; Gweru neBulawayo.
Kune rimwe divi nzizi dzinoyerera dzichienda kuMaodzanyemba kunodira kuna rwizi Zambezi. Nzizi dzinoti: Rwizi Mazowe; Rwizi Munyati; Rwizi Manyame dzinoyerera dzichinodira muna Zambezi.
Nekune rimwe divi dzinoyerera dzichienda mabvazuva dzichinodira muna Rwizi Runde naRwizi Save. Divi iri rine nzizi dzinoti: rwizi Tokwe; rwizi Chiredzi; rwizi Mutirikwe dzine mvura inonopinda kuMozambique ichinodira kugungwa reIndian Ocean.
Mafashamo[chinja | edit source]
Matsvanzvi, kana makutsi (Flood debris) zvinoreva makukurudzi anokukurudzwa nemvura yemafashamo kana mvura yanaya yakawandisa yozara padunhu.


text:
Australia
Australia ndiro ziwumbe riri kwakadziva kuchamhembe kweAsia. Nyika iyi yakatapwa nevarungu vanova ndivo vari kutonga Australia pari zvino.
Guta guru racho iCanberra.
Nyika iyi inozivikanwa nemutambo we cricket, mhuka inonzi kangaroo uye ndiyo imwe yematunhu anowanikwa garwe.
Pakayambuka mhuri dzevanhu veZimbabwe dzichienda Pasirose, Australia ndiyo yedzimwe nyika dzaienda vanhu vemuZimbabwe. Kune chifungidziro chokuti vanhu veZimbabwe vanodarika zviruru makumi maviri (20,000) vanogara kuAustralia.
Australia yakagachirawo vapoteri vaitiza hondo yeku Sudan vazhinji vavo vanhu vatema.


text:
Guta reHo Chi Minh
Ho Chi Minh Guta (Thành phố Hồ Chí Minh, Ho Chi Minh City), Saigon guta neVietnam. Zvinofungirwa kuti muguta reHo Chi Minh chaimo mune vanhu 7,406,000 (2010), pachiva nevanhu 9,000,000 (2011) mumetropolitan area yayo.
Mukutongwa, guta reHo Chi Minh rinovawo guta rinozvitonga rinofananidzwa nedunhu. Ho Chi Minh Guta ndiro guta rakakurisa muVietnam yose. Muguta umu munotengeswa nokutengwa zvinhu zvakaita sefodya, chibage, donje nemichero unonzi pachirungu, macitrus fruits. Hushangazhi hurimo hunosanganisira zvesimbi, machira nemakemikaru (chemicals). Munharaunda yeguta munocherwa goridhe.
MuHo Chi Minh ndimo munowanikwa Yunivhesiti yeVietnam, inova iyo yunivhesity ikuru zvakanyanya munyika yeVitenma. Guta reHo Chi Minh rinova nenhandare yendege inonzi Tan Son Nhat International Airport.


text:
CHIDZIDZO 7
Misangano Yedu Yakaita Sei?
Pamisangano yechiKristu yepakutanga painyanya kuitwa zvinhu zvakadai sekuimba nziyo, kunyengetera uye kuverengwa nokukurukurwa kweMagwaro, pasina kana tutsika twaitevedzerwa. (1 VaKorinde 14:26) Unogona kutarisirawo zvinhu zvakadaro pamisangano yedu.
Mirayiridzo yacho inobva muBhaibheri uye inoshandisika. Pakupera kwevhiki, ungano imwe neimwe inoungana kuti inzwe hurukuro yeBhaibheri yemaminitsi 30 inotaura nezvekushanda kunoita Magwaro muupenyu hwedu uye munguva dzatiri kurarama. Tose tinokurudzirwa kufambirana nemukurukuri tichiverengawo mumaBhaibheri edu. Kana hurukuro yapera, panouya Chidzidzo che“Nharireyomurindi,” chinoitwa kweawa imwe chete, uye vari muungano vanobatanidzwa pakukurukurwa kwenyaya inobva muNharireyomurindi yokudzidza. Kukurukurirana uku kunotibatsira kushandisa mazano eBhaibheri muupenyu hwedu. Mashoko akafanana anodzidzwa muungano dzedu dzinopfuura 100 000 pasi pose.
Tinobatsirwa kuvandudza unyanzvi hwedu hwokudzidzisa. Pakati pevhiki tinounganawo manheru kuti tive nepurogiramu ine zvikamu zvitatu. Panotanga Chidzidzo cheBhaibheri Cheungano chemaminitsi 30, kukurukurirana kwemibvunzo nemhinduro kunoita kuti tinyatsonzwisisa pfungwa dziri muMagwaro uye uprofita hweBhaibheri. Panozotevera Chikoro chaMwari Choushumiri chemaminitsi 30 chinotanga nekukurukura chikamu cheBhaibheri icho ungano inenge yakafanoverenga. Vadzidzi vanenge vakanyoresa muchikoro chacho vanobva vazopa hurukuro pfupi. Anopa zano anenge achicherechedza kuti azotibatsira kuvandudza unyanzvi hwedu pakuverenga uye pakukurukura. (1 Timoti 4:13) Pakupedzisira paMusangano Webasa wemaminitsi 30, tinodzidza madzidzisiro atingaita vamwe Bhaibheri kuburikidza nehurukuro, mienzaniso, uye kubvunzurudza.
Paunopinda misangano yedu, hapana mubvunzo kuti uchafadzwa nemhando yedzidzo yeBhaibheri yaunowana.
Chii chaungatarisira kunzwa pamisangano yeZvapupu zvaJehovha?
Ndeipi misangano yedu inoitwa vhiki nevhiki yaungada kupinda nguva inotevera?


text:
ZIMBABWE ndiyo nyika iri pamusoro-soro panyaya dzedzidzo kana kuti ye“literacy rate” muAfrica yose. Zvirango zvoupfumi zvisiri pamutemo zvakatemerwa nyika makore 15 apfuura zvashaya basa kana tasvika panyaya yedzidzo. Tiri kungofambira mberi bedzi nekuti chekumirira hapana!
Hongu, vanhu vazhinji vari kutatarika kuwana mari dzokuendesa vana kuzvikoro, asi kuri kungodzidzwa zvakangodaro. Mumadhorobha, dzimwe dzimba dzakawanda, kusanganisira machechi, zvave zvikoro.
Nzara nenyota yedzidzo haisi kupera. Vari kutsvagei mudzidzo?
Makare kare vanhu vaidzidza nokuti dzidzo ndiyo yaive mukana wokuwana mabasa, asi iye zvino vamwe vachiti zvakasunga, mabasa ari kushaikwa vanhu vanoramba vachida kudzidza chete. Pamusana pei?
Zvikonzero zvakawanda, asi maonero aMukwende ndeokuti mutungamiri wenyika President Mugabe vaita chiedza chavhenekera nyika kuti vanhu vade kudzidza sezvavari kuita.
Hazvisi zvamakuhwa zvokuti vakadya mabhi-i, zvokuadya zviye. Chaitawo kuti vatore mukombe ndechokuti vamwe vavo muZanu-PF unonzwa vachinzi vakambonodzidza kuBritain, United States of America, Russia neChina. Vamwe vakatoshanda mumatunhu iwayo.
Asi President Mugabe vakaenda kuzvikoro zvomuno muAfrica, vakashandawo semudzidzisi muno muAfrica makare, kusanganisira kuSouth Africa, Zambia neGhana.
Hautongi Zimbabwe usingazive zveZimbabwe, uyewo hautungamirire Africa usingazive zveAfrica yacho. Iwoyu muenzaniso wakavhura nzira.
Musi wa21 Kukadzi vanhu vakapembererera kusvitsa kwavo makore 91 okuzvarwa. Asi mumasvondo maviri ari kutevera, chikoro cheKutama College, kunovewo zvakare kuchikoro kwakadzidzwa naPresident Mugabe, chinenge chichipemberera makore 100 chatanga mabasa edzidzo.
Kwemakore zana, chikoro chaburitsa vatungamiri vechirume vakasiyana-siyana munyika.
Kutama nezvimwe zvikoro zvakaita seSt Augustine Mission, Dadaya, Tegwani, Chikore, Hartzell ndizvo zvine hwaro hwapawo vana veZimbabwe nzara nenyota yedzidzo yavainayo nhasi uno.
Zvikoro zvose izvi zvakanga zviri pasi pamamishinari. Zvakakwanisa nguva iyoyo, nanhasi zviri kungotora mikombe munyaya yedzidzo.
Hurumende yakazotangawo kuvaka zvikoro asi mamishinari akange ari pamberi, uyewo vaipa dzidzo yaiita kuti munhu abve pachikoro akaurungana – achiziva zvemabhuku uyewo zvokubata mabasa amawoko.
Tikatsvaga nhororoondo yokuvakwa kwezvikoro izvi tichaona kuti vamwe vakatanga vari pasi pemiti, vakazopinda mutudzimba twouswa kusvika kwatanga kuvakwa zvikoro zvinoonekera. Zvinhu zvose zvaiitirwa pachikoro ipapo. Kana mabhenji nemadhesiki okugararira nokunyorera zvaivezerwa pachikoro; kusanganisira zvokudya zvairimwa pachikoro.
Unozonzwawo kuti fundo payakange yave kupararira, mamisheni mamwe chete iwaya akavamba zvikoro zvedzidzo yepasi zvakange zviri pasi pemachechi azvo.
Zvikoro izvi zvakavakwa nevanhu vemunzvimbo nokuti chinangwa chaive chebudiriro. Munhu hawairamba kunokanya zvidhinha nokuti hauna mwana ari pachikoro ipapo. Mushandirapamwe uyu wakabatsira zvikuru kuti vanhu vakoshese dzidzo.
Tobvunza kuti nhasi uno zvimwe zvikoro zvazvave kupembera makore 100 tingati tayaruka here senyika pamusana pedzidzo iyoyi? Tave nevanhu vane unyanzvi noruzivo rwokusimudza nyika pasina kutarisira vokune dzimwe nyika here?
Kushaikwa kwemvura; makomba ari mumigwagwa yedu anoratidza vanhu vadzidza vaine pfungwa yebudiriro here? Ko marara nemaziuswa munzvimbo dzisakafanira? Vamwe vanhu mumadhorobha nemumaruwa vari kuvaka pose pose. Zvinoratidza dzidzo ine budiriro here?
Huori huri kunzi hwave pose pose. Zviri kureva kuti dzidzo haina basa here kana vanhu vachifunga kuti vanowana pundutso nekuita huori?
Tichibatana mumhemberero yeKutama College, ngatizvibvunzewo kuti hundingoveni nemazvake-mazvake azara muvanhu ndizvo zvinoreva dzidzo here. Tiri kudzidza hongu, asi nyika iri kubudirira here nedzidzo iyi?


text:
“I can’t take this anymore, I will punish any senior Zanu-PF official that I catch deviating from party’s vision,” says angry President Mugabe
SENIOR Zanu-PF officials who deviate from the party’s vision and principles will be reprimanded, President Mugabe has said.
Addressing hundreds of Zanu-PF supporters who thronged the Harare International Airport on Saturday to welcome him from the 69th
Session of the United Nations General Assembly, President Mugabe also castigated officials who exalt themselves instead of working for the people. “Vatinenge taona kuti varikutsauka kubva mugwara tinoti apa matsauka, kunyange vari vakuru. Tinovati apa harisiro gwara redu iri, harisiro gwara reparty, matsauka, huyai mugwara reparty tiku teverei,” said President Mugabe. He said some senior Zanu-PF officials were using the party for self aggrandisement. “Hatidi vanoda kuzvitarisa ivo pachavo. Aiwa. Tinoda kutarisana nezvichemo zvevanhu. Kana iwe mubati wechigaro uchifunga kuti ndiwe unosungirwa kutariswa nemusangano wese ukosheswe iwe. Pasi newe,” said President Mugabe.
“Ukuru hwako hunobva mukuonekwa kuti mubasa rauri kuita wakabatana nevamwe here. Unezvinangwa zvekusimudzira musangano here. Une zvinangwa zvekusimudzira unhu hweruzhinji rwevanhu here. Vakuru vemusangano varipo kwete kuzvisimudzira ivo asi kuti vave vanotungamirira basa rekusimudzira ruzhinji rwevanhu. Ipapo ndipo panodomwa vamwe vakuru nekuti vanenge vavakuda kuzvitarisa ivo. Zvino tirikuti handizvo. The party comes first, you are the servant of the party. Even the President is a servant number one of the party. Ndiro gwara remusangano. Ndiro gwara redu iroro,” he said.He urged Zanu-PF Harare province to work hard and reassert its dominance in the capital by reclaiming parliamentary seats lost to the opposition MDC-T in the 2013 harmonised elections. President Mugabe called for unity in Harare province if Zanu-PF was to reclaim the seats. “Musangano weHarare unosungirwa nekuongorora kukosha kwakaita Harare. ‘‘Pave nekubatana kukuru. Pave nekukurira mamwe mabato kwete kukurirwa nemamwe mabato, zvatakaitwa izvi. Ngatibvei mukukurirwa kwatakaitwa uko,” he said. President Mugabe expressed optimism that the MDC-T’s dominance in Harare would soon end. “Ngatirwisei zvinotitadzisa kupa Harare simba rayo rayaive naro. Tione kuti chii chakatisunga mbira dzakondo tichibvise. Zvisinei tinevimbo kunyange zvitototo zvaanaMDC zvitaunhau zvirimo. Tinongoti inguva yazvowo inga kana panyika munongoita nguva yekuti zvitaunhau zviripo zvichisvetukasvetuka, hazvirambe zvakadaro Harare ichadzokera kuvanhu kwayakabva,” he said. At the airport to welcome President Mugabe were Vice President Dr Joice Mujuru, Information, Media and Broadcasting Services Minister Professor Jonathan Moyo, Local Government, Public Works and National Housing Minister Dr Ignatius Chombo, Zanu-PF provincial chairperson Cde Amos Midzi, service chiefs, and other senior Government and Zanu-PF officials.
Source: Herald


text:
Zuvaragodza
Muchidzidzo cheTaranyika, mazuva eZuvaragodza (solstice) anoitika June 20-21 neDecember 20-21. Pamazuva aya hafu yenyika inowana chiedza chine maawa arakarebesa (longest daylight hours) imwe hafu ichiwana chiedza chine maawa akashomekesa (shortest daylight hours).
- Pamazuva June 20-21 Earth inenge iri panzvimbo muboterekwa yokuti North pole inenge yakanongedza kuzuva yakatsveyamira kuzuva ne 23.5o. Denderedzwa rechiedza rinenge riri panzvimbo yokuti North pole haipinde murima zvokuti North pole inowana 24 maawa echiedza. Denderedzwa reChiedza rinenge rakaita muganhu palatitude 66.5oN panova ndipo panotangira Arctic Circle. Panguva imwechete, South pole inenge yakanongedza kwakapesana nezuva, denderedzwa rechiedza rinenge riri panzvimbo yokuti South pole inoramba iri murima. South pole inowana 24 maawa erima.
Pamazuva aya, nzvimbo dzose dziri kuMaodzanyemba eMutsazanisi dzinowana chiedza kwemahawa anodarika 12; nzvimbo dzose dziri kuChamhembe kweMutsazanisi dzinowana chiedza chiri kwemahawa ari pasi pe 12. Hafu yekuMaodzanyemba inenge iri mumwaka weZhizha, hafu yekuChamhembe inenge iri mumwaka wechando.
- Pamazuva December 20-21 Earth inenge iri panzvimbo muboterekwa yokuti South pole inenge yakanongedza kuzuva yakatsveyamira kuzuva ne 23.5o. Denderedzwa rechiedza rinenge riri panzvimbo yokuti South pole haipinde murima zvokuti South pole inowana 24 maawa echiedza. Denderedzwa reChiedza rinenge rakaita muganhu palatitude 66.5oS panova ndipo panotangira Antarctic Circle. Panguva imwechete, North pole inenge yakanongedza kwakapesana nezuva, denderedzwa rechiedza rinenge riri panzvimbo yokuti North pole inoramba iri murima. Nouth pole inowana 24 maawa erima.
Pamazuva aya, nzvimbo dzose dziri kuChamhembe kweMutsazanisi dzinowana chiedza kwemahawa anodarika 12; nzvimbo dzose dziri kuMaodzanyemba kweMutsazanisi dzinowana chiedza chiri kwemahawa ari pasi pe 12. Hafu yekuChamhembe inenge iri mumwaka weZhizha, hafu yekuMaodzanyemba inenge iri mumwaka wechando.


text:
Kamba dzekuuraya
Kamba dzekuuraya kana kuti kamba dzekupfuudza (Extermination camps or death camps kuChirungu) zvinotaura kamba dzakavakwa neBato reNazi rekuGermany munguva yeHondo yePasirose yeChipiri (1939–45) izvi zvichiitwa nechinangwa chekuuraya mamiriyoni evanhu. Nzvimbo idzi dzaishandiswa nhungu dzechefu yegasi uye kushandisa vanhu kwenguva ndefu vasina chokudya chakakwana. Kwakaurayiwa vanhu vemarudzi akawanda asi vanhu vechiJudah ndivo vakanyanya kuurayiwa. Baradzarudzi iri ndiyyo yakanga iriyo nzira yakasarudzwa neBato reNazi kupedza Chinetso chemaJudah
Nhoroondo[chinja | edit source]
Kamba dzekuuraya kana kuti kamba dzekupfuudza mazwi maviri anoreva zvimwechete, anoshandisa kureva kamba dzakavakwa nebato reNazi nechinangwa kwete chekuranga vasungwa asi chekuuraya vasungwa vakanga vaunzwa kunzvimbo idzodzi. Apa kuti vasungwa hazvireve kuti vanhu ava vakanga vaine mhosva dzavakanga vapara, vasungwa ava vaisungirwa kuva verudzi rwavaiva, maJudah kana maRomani.
Hurumende yaGermany ichitungamirwa nebato reNazi 1933–45) yakavaka kamba dzekupfudza dzaizezesa muPoland panguva yehutapwa. Kamba idzi dzakanga dzakasiyana nekamba dzekufurutsa dzinenge Dachau neBelsen dzakanga dzavakirwa kuchengetera vanhu vaisungwa mushure mokunge bato reNazi rati vanhu vakazvidzwa zvichitevedza maoenero ematongerwo enyika uye kugarisana munzanga dzemisha. Mumakore ekutanga erutsvamhumburu maJudah vaiendeswa kukamba dzenhapwa asi zvichitanga gore 1942 vakanga voendeswa kukamba dzekuuraya.
Kamba dzekupfuudza dzakanga dzakasiyana nekamba dzechibharo (forced labor camps) idzo dzakavakwa mumatunhu akapambwa neGermany senzvimbo dzaishandiswa vasungwa vaisanganisira vasungwa vehondo vachishanda sevaranda. Mumakamba ekupfuudza mazhinji vanhu vaifa nerheti yakakwira; zvaiti: vamwe vachiurayiwa, vamwe vachifa nenzara, vamwe nazvirwere, vamwe nekuneta uye hutsinye hwemawuto eGermany.
Makamba ekupfuudza[chinja | edit source]
Nyanzvi dzenhoroondo yerutsvamhumburu dzinoti bato reNazi rakavaka makamba ekupfuudza matanhatu (6) muPoland panguva yehutapwa. Kamba dzinonzi Chełmno neAuschwitz II dzakanga dziri kumadoekero kwePoland mumatunhu akabvutwa nemaNazi ekuGermany mugore 1939, mamwe makamba mana akavakirwa mumatunhu ehurumende yePoland. Mazita emakamba aya ndeanotevera:
1. Auschwitz II (Auschwitz-Birkenau) 2. Chełmno 3. Belzec 4. Majdanek 5. Sobibor 6. Treblinka


text:
Hushangazhi
Hushangazhi (Industry in English) zvinoreva nvzimbo dzinoitirwa mabasa ekugadzira zvinhu; kushumira nenzira dzakasiyana, nokukohwa zviwanikwa zviri muvhu kana muamasango. Tiri pahushangazhi zvakanaka kutsanangura kupiwa kwemazita matsva ari pano.
Contents
Mazita ezvinowanikwa pahushangazhi[chinja | edit source]
Kushangazhika (Industrious)- izwi iri rinoreva kushanda nesimba, munhu achiita mabasa mazhinji. Uyu munhu anoshangazhika, munhu anoshanda asina unyope.
Mushangazhi (Industrialist) - iri izita rapiwa kududza muridzi akatanga kambani yake. Pari zvino hatina izwi rinodudza kuti Industrialist tisina kuti muzvinabhizinisi.
Hushangazhi (Industry) - iri izita rapiwa kuti rireve nzvimbo dzose dzakavakirwa kuti vashandi vange vachisangana vachiita mabasa akasiyana-siyana. Muenzaniso ungapiwa ndewekuti muHarare tine Dunhu reHushangazhi reWillowvale - (Willowvale Industrial Area).
Mipanda yeHushangazhi[chinja | edit source]
Hushangazhi Hwekutanga (Primary Industry) - iri iboka rehushangazhi rinosanganisira: kurima mbesa, miti nemichero; kupfuya mhuka; kuredza hove, kuchera mabwe nesimbi zvichingodaro. Hushangazhi hwekutanga hunechekuita nemabasa anokohwa zviwanikwa zviri muvhu nezvinokura muvhu. Mimwe mienzaniso yeHushangazhi Hwekutanga yatinowana muZimbabwe ndeiyi: kurima nzimbe, chibage, nedonje; kuchera mugodhi ye ndarama, mhangura, zeng'e, platinum, marasha(coal) neChrome; kurima michero yemaranjisi, kurima miti yemapuranga.
Hushangazhi Hwepiri (Secondary Industry) - iri iboka reHushangazhi rinoshandura zvibereko zvinobuda muHushangazhi hwekutanga kuita zvinhu zvinoshandiswa mazuva ose. Zvibereko zveHushangazhi Hwepiri zvinoshandiswa mudzimba, mumabasa uye zvinogona kushanda mune mamwe mapoka eHushangazhi Hwepiri. Mimwe mienzaniso yatinowana muZimbabwe ndeiyi: kugadzira shangu; kugaya chibage kuita hupfu; kuveza midziyo yemumba; kuruka machira zvichingodaro.
Hushangazhi Hwetatu (Tertiary Industry) iri iboka reHushangazhi rinoshumira mumabasa akasiyana-siyana; zvibereko zveHushangazhi uhwu hazvisiri zvinhu zvinobatika asi kubatsira kuwanikwa nekufambiswa kwezvinhu zvinobatika. Marudzi eHushangazhi Hwetatu anosanganisira maBhangi; Zvitoro; Kufambiswa kwezvinhu pamwe nevanhu; Insurance; mabasa eHurumende, matare emhosva; maHotera; nzvimbo dzemafaro nedzekushanya, zvichingodaro. Iri boka reHushangazhi rine chekuita nekusvitsa Hushumiri (Service) kuvanhu uye kune mamwe mapoka eHushangazhi.
Zvinopinda muHushangazhi[chinja | edit source]
Chikamu chino chinotsanangudza zvinodikanwa kuti Hushangazhi hunge huchifamba nenzira yakanaka inounza budiriro. Zvinopinda muHushangazhi (Industrial Inputs) zvinosanganisira: zvinhu zvinobatika; zvivakwa; zvirongwa zveHurumende; zvirongwa zvekuwanikwa kwemari; kuchengetedzwa kwemitemo; kutsiva mari inorasika munjodzi; zvichingodaro.
Vambe, huvambe (Capital)- iri zita rapiwa rinoreva mari inounganidzwa nemushangazhi kutanga bhizinisi kana hushangazhi. Zita iri ribatawo zvakare zvimwe zvinodiwa kutanga bhizinizi, zvinoti: michina, nzvimbo yokushandira, zvivakwa, zvichingodaro. Huvambe hunounganinzwa nenzira dzakasiyana dzinoti: zvikwereti zvema Bhangi, mari yakachengetedzwa, uye kutsvaka mari pamusika wemari (Stock Exchange).
Nzvimbo yekushandira (Land) - mhando dzose dzehushangazhi dzinoda nzvimbo yekushandira ingava: minda, masango, zvivakwa, mahofisi kana mafakitari.
Magetsi (Electricity)- Magetsi akakosha kana tatarisana nehushangazhi hwanhasi nokuti michina mizhnji inosundwa nesimba nemagetsi. Zvakanyanya kukosha kuva nemagetsi akabaka nguva dzose kuti makambani asarase mari achibhadhara vashandi vakatarira michina isiri kushanda.
Vanhu vane Hunyanzvi (Skilled People)- mabasa anobatwa muhushangazhi anodaidzira hunyanzwi hwepamusoro, hungava hunyanzwi hunodzidziswa muzvikoro zvetatu (tertiary education) kana kuti hunyanzwi hunowanikwa pakambani. Makambani nehurumende vanoshandisa mari yakawanda kudzidzisa hunyanzwi zvemabasa akasiyana-siyana.
Michina yeHushangazhi (Plant, Machines, Equipment)- kune mhando dzakasiyana-siyana dzemichina zvichienderana nebasa riri kushandwa. Michina mizhinji inosundwa nemagetsi uye inotengwa nemari zhinji. Pari zvino michina mizhinji inoshandiswa muhushangazhi muZimbabwe, inotengwa kunze kwenyika zvikuru kunyika dziri mhiri kwemakungwa - nyika dzekuEurope neAsia.
Ruzivo RweHumhizha (Technology)- kuti hushangazhi huvepo panofanirwa kuve nehumhizha hwacho hwekugadzira kana kushumira nenzira inobuditsa zvibereko zviri kutengwa nevanhu. Sokuti kuchera ndarama panodiwa kunge paine humizha hunosanganisira: kudhuura matombo pasi pemugodhi, kutakura chitofu (ore) kubva mumugodhi, mhandambwe dzinopwanya nekutseta chitofu (crushers & mills), nezvimwe zvakawanda zvinosvitsa pakuve nechidhinha chendarama.
Mari yeZvirikwereti (Bank Loans)
Mari yeTsivatsaona (Insurance)- Tsivatsaona chirongwa chinobatsira vemabhizinisi munguva yokunge nzvimbo dzavo dzehushangazhi dzarasikirwa nemari kuburikidza nenjodzi dzinoitika muhushangazhi. Vamabhizinisi vanoripa muripo kuKambani dzeTsivatsaona (Insurance) mwedzi wega-wega; musi unoitika tsaona munzvimbo yehushangazhi, makambani eTsivatsaona anotsiva hukoshi hwechinhu chinenge charasika mutsaona. Izvi zvinobatsira kuti vemabhizinisi vakwanise kudzoka pakushanda zvakare mushure metsaona. Kambani dzeTsivatsaona dzinogamuchira mudeme-mudeme kubva kumabhizinisi akawanda, izvi zvichibatsira kuti pave nehomwe yemari inoshandiswa musi unoitika tsaona kune avo vanenge vakaita mudeme-mudeme.
Zvirongwa zveTsivatsaona zvinofukidzira kurasikirwa kungaitwa mutsaona dzingava dzemotokari, dzemichina, kutsva nemoto, kukuvara kwevashandi pabasa, rufu nezvimwe zvinenge zvakabvumiranwa kunzi zvive zvakafukidzwa. Kune mitemo yehurumende inopa zvisungo zvokuti vashandi vange vakafukidzirwa pasi petsivatsaona. Zvakare kune mhando dzemitoro isingatenderwe kufamba pamigwagwa isina kutererwa netsivatsaona.
Mitemo yeNyika (Legislation, Policies, Regulations) - Mitemo yenyika yakakosha zvikuru kana tatarisana nesarudzo yokuti muzvinabhizinisi ovaka nzvimbo yohushangazhi kupi. Mitemo yenyika inodudza kuti zviri nyore sei kuvamba bhizinisi munzvimbo dzakasiyana-siyana. Zvinhu zvinotariswa nevanovamba mabhizinisi zvinosanganisira: mitero inoripwa nemakambani; mitemo inochengetedza kodzero dzokunge munhu ari muzvinabhizinisi; mitemo inotonga kuburitswa nekuchengetwa kwemari yokunze kwenyika; mitemo inotaura nezvekuchengetedzwa kwezviwanikwa nenharaunda iri kushandira hushangazhi, zvichingodaro.
Kutakurwa kweNhumbi (Transport) - hakuna nzvimbo inganzi inowanikwa zvinhu zvose zvinodikwa kushandiwa muhushangazhi, kana kuti inowanikwa musika yokutengesera zvabuda muhushangazhi. Apa ndipo pazvinokosha kuti pange pane migwagwa, njanji, ndege nedzimwe mhando dzokufambisa nadzo mbatya nevanhu, kuunza kunzvimbo dzehushangazhi uye kusvitsa kumusika yakasiyana-siyana. Tichoitarisa nyika yedu yeZimbabwe tinoona hushangazhi hwakasimbiswa nekuvapo kwenjanji, nemigwagwa.
Suwo (Port of Entry kuEnglish) inzvimbo inopindwa nayo nevanhu pamwe nenhumbi. Takatarisana nehushangazhi, mukova inzvimbo yakatenderwa pamutemo wenyika kuti ipindwe nayo nevanhu kana nhumbi. Pamitemo yenyika pamukova iyoyi ndipo chete panotenderwa kupinda kwevanhu nenhumbi. Suwo reBeitbridge ndiro rinopinda nenhumbi dzakawanda dzinopinda muZimbabwe.
Kuchengetedza Mitemo (Law Enforcement) - vemabhizinisi vanofara kuziva kuti nzvimbo dzehushangazhi dzavo dzinge dzakachengetedzwa pasi pemitemo uye kuti mbatya dzavanofambisa dzinge dzakachengetedzawo. Izvi zvinovapa kuva nechikuvimba kuti vane rutsigiro pasi pemitemo kana musi wasvika wokuti pane zvinoda kunotongwa kumatare edzimhosva.
Zvirongwa ZveHutano (Health Programs) - Kuvapo kwezvipatara kunosimbisawo hushangazhi zvikurusei takatarisana nekuti vashandi vave nekuchengetedzwa kwehutano.
Bundutso (Processes)- pasi pechikamu cheRuzivo rwehumhizha, Bundutso zvinoreva zvirongwa zvakatsikiswa zvinoshandiswa mukushandura nhumbi dzinopinda muhushangazhi kuti dzive zvibereko zvinokwanisa kutengeseka. Somuenzaniso, gasi reAmmonia rinogadzirwa kuchishandiswa Bundutso raHaber (Haber process). Petrol inowanikwa kubva kuPetroleum kuchishandiswa Bundutso rinonzi Fractional Distilation Process. Sugar inobikwa kuChiredzi kuchishandiswa Bundutso rinonzi pachiNdau kuBumhaCrystallization Process.
Hudaviri neHutongi muHushangazhi[chinja | edit source]
(Responsible Authorities). Pakushanda kunoita hushangazhi pane mapazi ehurumende ane hudaviri pamusoro pezvirongwa zvakasiyana-siyana zvine chinangwa chekuchengetedza mitemo yenyika. Mapazi aya akapiwa hutongi (authority) kuti ave anotarira kuti mitemo yakasiyana yehurumende yatevedzwa. Mapazi aya anobata basa zvichienderana nemitemo yakatarwa nedare reParamende - (Acts of Parliament). MuZimbabwe kune Mapazi ane hutongi pamusoro: pemvura; mitero; ndege, kutakurwa kwenhumbi nevanhu; uye michero nemhuka. Muenzaniso ndiyo inoti: Zimra; Zimre; Zinwa; Zinara; Municipalities; Natural Resources Board; Environmental Protection Authority; Civil Aviation Authority zvichingodaro.


text:
Chikwatamabwe
Muchidzidzo cheTaranyika chikwatamabwe (Volcano) inzvimbo inotubuka mabwe achikwata kubva pasi pevhu. Mabwe aya anobuda achipisa samare achiyerera pasi nokudaukira mudenga paanenge okwata. Chikwatamabwe chinokanda madota mudenga nokupwititsa chiutsi chakawanda chinosimuka kusvika pahukwidza hunobhururuka ndege.
Mugore ra 2010 chikwatamabawe chiri kuIceland chakapwititsa chiutsi chakavharisa nhandare dzendege kuEurope vachityira njodzi kundege kana dzobhururuka mudenga. Madota akakandwa nechikwatamabwe ichi akaonekwa kuziwumbe reEurope achibva kuchitsuwa chinonzi Iceland. Mugore ra2011 vana mazvikokota vane chifundidziro chokuti chikwatamabwe chichatubukazve chichikanda dota mudenga, nekuyeredza mabota emabwe anopisa.
Nekumwe kutaura chiitiko ichi chinodanwa kunzi tyakamabwe; izwi rokuti tyaka rinoshandiswa kuChiKaranga richireva kukwata. Kuno kuAfrica kune chikwatamabwe kuDRC pagomo rinonzi Nyamuragira.
Nhoroondo[chinja | edit source]
Shoko reEnglish rokuti "Volcano" rakatanga kutaurwa neVaRoma kuItaly pakaitika chikwatamabwe paGomo reEtna. VaRoma panguva iyi vaitenda kuna mwari wemoto aidanwa kunzi Vulcan. Saka pakaita chikwatamabwe paGomo reEtna vakafunga kuti ndiye Vulcan ari kutaridza hasha dzake. Zita raVulcan rakabva ratumidza kuchiitiko ichi vachitaura neLatin kuti "Vulcanus". Kuzoti "volcano" kwave kusandurudza kuenda kuEnglish - zita iri rakabva rabata nazvino ndiro rinoshandiswa kunyangwe zvazvo ruzivo rwawedzera vanhu vave kuziva kuti chikwatamambwe hachineyi naVulcan.
Vakare vakatumidza maererano nemaonero nemafungiro avo panguva iyoyo. Isu nhasi tinowona chitiko ichi kuri kukwata kwemambwe saka pano panzi chikwatamabwe. Chikwatamabwe chinonzi ikirunga mururimi rweKirundu rwunotaurwa kuBurundi; zvingadaro kuti shoko rokuti chirunga reShona rinoreva icho chikwatamabwe nokuti kune mazwi eChiSHona mazhinji akafanana neKirundu.
Kundengenyeka kwenyika[chinja | edit source]
Ichi chiitiko chekuti nyika inondengenyeka ichizunguzika pasi pachifamba.
Nyika yatigere yakawumbwa nehwendefa dzemabwe dzakawarikwa dzichivhara matunhu Pasirose. Hwendefa idzi dzine mitswe nehwangwadza pakati padzo. Hwendefa idzi dzigere pamusoro pemabwe anokwata nekupisa. Hujoto hunosiyana munzvimbo dziri pamatunhu akasiyana; nokudaro hwendefa idzi dzinotambanuka kana hujoto hwakwira nokudzoka kana hwaderera. Mukufamba uku imwe nguva dzinokwesherana dzichitsvedza zviri nyore; imwe nguva dzinokochekerana dzoita mangange poshaya hwendefa inofamba.
Zvadai fosi inosunda hwendefa idzi inoramba ichikwira padzinenge dzakarumana kudaro. Panozosvikwa nguva yekuti nzvimbo dzakabatana hadzichagona dzakurirwa nefosi iri kusunda. Ipapo hwendefa dzinopfutunuka dzotsukunyuka dzichibandana, kupetana nokukonzera kundengenyeka kwenyika. Panguva imwe cheteyo mabwe akanyauka ari pasi pehwendefa idzi anokwanisa kusimuka achiwana mukana wazaruka pamitswe inenge yawedzera kushama. Mabota emabwe aya anozotubuka panyika achive chikwatamabwe.


text:
Ruchiva
Ruchiva (lust) zvinoreva chivi chokutarira chinhu (kana munhu) chisiri chango uchibva wadisa kuti dai chava chako. Munhu anogona kunge ari kuchiva mukadzi wemunhu kana musikana uyo asina kuroora, uku kungava kuchiva chimiro kana zvimwewo zviri pamunhukadzi. Vakadzi zvakare vanokwanisa kukundwa neruchiva mwoyo yavo ichichiva chimiro kana hupfumi hwemurume kana zvimwewo zviri pavanhurume.
Pamirairo gumi yaMwari panonzi usachiva. Mutemo wegumi unoti, Usachiva imba yomumwe, usachiva mukadzi womumwe, kana muranda wake, kana murandakadzi wake, kana nzombe yake, kana mbongoro yake, kana chimwe chomumwe.


text:
Mukondombera AIDS
Mukondombera izwi rinoreva pandemic disease paChirungu. Inzwi iri rino enderana nerimwe inzwi rinonzi Svuura-matongo. Mazuvano vanhu vazhinji vano kanganisika ne kufunga kuti zvinoreva chirwere che HIV Aids. Izvi zvaka tangira apo muimbi Thomas Mapfumo aka imba kambo kake kainzi mukondombera kanova ndiko kaka ita kuti izwi iri riite mukurumbira. Paku taurwa chaiko kana tichida kureva HIV AIDS tino fanira kuti Mukondombera we AIDS zvichi reva kuti HIV pandemic.
Contents
Mukondombera we AIDS[chinja | edit source]
Zvino notaura kurwara nezvirwere zvakasiyana-siyana kunoonekwa mushure mekunge masoja anodzivirira kurwara kwemumuviri aparadzwa neutachiona hweHIV. Saka mukondombera hachisiri chirwere chimwe asi izita rinotsanangura mamiriro ekunge muviri usisakwanise kuzvidzivirira kubva kuchitsama chezvirwere mushure mekunge utachiona hweHIV hwatekeshera mumuviri wemunhu. Mukondombera unowanzovapo kwapera makore akati kuti munhu atapukirwa neutachiona hweHIV.
Chii chinonzi HIV[chinja | edit source]
HIV hutachiona hunoparadza hudzivisi hwezvirwere pamuviri wemunhu. HIV hutachiona hunokonzera Mukondombera - kana kuti AIDS. Hutachiona uhwu hwunoparadza masoja anorwisa zvirwere zvakasiyana - siyana mumuviri wemunhu. Izvi zvinoita kuti munhu ane utachiona arambe achirwara - rwara kusvikira ave nemukondombera.
Pari nhasi (April 2013) hakuna mushonga unorapa Mukondombera. Kune mishonga yakasiyana siyana inoshandiswa kudzivisa kutekeshera kwehutachiona hunokonzera mukondomera asi denda iri rinoramba ririmo mumuviri.
Kupararira kwehutachiona[chinja | edit source]
Hutachiona hunowanikwa mumvura dzemumuviri dzakaita seropa nemvura dzinobuda kana vanhu vachiita zvepabonde (mumbeu yababa nemumvura dzinobuda munhengo yemunhukadzi kana pachiitwa zvepabonde). Unowanikwa zvakare mumukaka waamai. Hutachiona uhwu hunowanzoparadzirika nenzira dzinotevera:
- Mukuita zvepabonde (Zvikamu makumi mapfumbamwe ane zviviri pazana -92%) Unogona kutapukirwa neHIV ukaita zvepabonde nemunhu ane hutachiona hwacho.
- Kubva kunamai kuenda kumwana (Zvikamu zvinomwe pazana - 7%). Madzimai vane utachiona vanogona kutapurira vana vavo pavanenge vachisununguka ne pakuyamwisa.
- Ropa rine utachiona: Munhu anogona kutapukirwa nemukondombera kubva muropa remumwe munhu ane utachiona. Izvi zvinogona kuitika pakuwedzerwa ropa, mumitambo inogona kukuvadza kana vanhu vakabuda ropa, nemukushandisa majekiseni amboshandiswa kumumhu ane utachiona.
MuZimbabwe ropa rose rinoshandiswa muzvipatara rinovhenekwa kuti harina HIV here risati rapiwa kumurwere. Kana rikaonekwa rine utachiona uhwu harizomboshandiswa muvarwere vanoda kuwedzerwa ropa. Hutachiona hwe HIV hauparadzirwe ne:
- Kupa ropa
- Kushandisa midziyo yekubikisa
- Kushandisa zvimbuzi zveveruzhinji
- Kugara mumba mumwechete nemunhu anheutachiona
- Kubata kana kubatsira munhu ane utachiona
- Humhutu/mamosikwito
- Kukosora nekuhetsura
- Huroyi
Kuturikira Mashoko[chinja | edit source]
AIDS - Acquired Immune Deficiency Syndrome.
- Shoko rokuti syndrome rinoreva running together. Chivakamberi chekuti syn- chinoreva together. Chikamu chinoti -drome chinoreva running. Saka pazita re'AIDS syndrome rinoreva kumomoterwa nezvirwere kunoitika kana hutachiona hweHIV hwagodza uye muviri wemunhu wakurirwa. Saka AIDS tingati kumomoterwa nehurwere kunouya pakaparadzwa zvipingidzo zvinorwisa zvirwere. Nekumwe kutaura muchidimbu toti Rumomotera paRugasva rweRupingaurwere rwekuunzwa - apa mhingaurwere ichireva immunity kana kuti kupinga chirwere.
- Living positively with AIDS zvinoreva living right with AIDS, chirevo ichi chinoturikirwa chichinzi kurarama zvakarungama neAIDS - apa izwi rokuti zvakurungama rinotaura zvimwechete nokuti right.
- Tendai is HIV positive inoturikirwa ichinzi Tendai ari HIV ndandira kana kuti Ropa raTendai rakawanikwa HIV ndandira. Apa izwi rokuti ndandira riri kutodza rimwe rinoti mundanda kana kundanda zvinoreva kurongeka kwezvinhu nemwero wehukuru hawzvo.
- His blood sample was HIV negative yoturikirwa kunzi Ropa rake rakaratidza HIV ndemera apa izwi rokuti ndemera riri kureva kupikisana nezviri kutsvagwa - rinotodzana nerinoti ndemo rinoreva katsika kana maitiro ekupikisa kana kupokana.


text:
Nhau 4: Nei Vakarasikirwa Nomusha Wavo
Chiona kuti chii chiri kuitika zvino. Adhama naEvha vari kubudiswa mubindu rakaisvonaka reEdheni. Unoziva here kuti chikonzero nei?
Imhaka yokuti vakaita chimwe chinhu chakashata kwazvo. Nokudaro Jehovha ari kuvaranga. Unoziva here chinhu chakashata chakaitwa naAdhama naEvha?
Vakaita chimwe chinhu chavasina kuudzwa kuita naMwari. Mwari akavaudza kuti vangadya zvokudya pamiti yomubindu. Asi Mwari akati vasadya muti mumwe, nokuti vakadya vaizofa. Akaita kuti mutiwo urambe uri wake. Tinoziva kuti kutora chimwe chinhu chiri chomumwe munhu kwakashata, handiti? Eya, chii chakaitika?
Rimwe zuva apo Evha aiva oga mubindumo, nyoka yakataura naye. Funga nezvakwo! Yakaudza Evha kudya muchero womuti wavakaudzwa kusadya naMwari. Apo Jehovha akaita nyoka haana kudziita kuti dzigotaura. Nokudaro kungangoreva bedzi kuti mumwe munhu akanga achiita kuti nyoka itaure. Akanga ari aniko?
Anga asi Adhama. Nokudaro aitofanira kuva mumwe wavanhu vakanga vaitwa naJehovha kare asati aita pasi. Vanhuvo ingirozi, uye hatingadzioni. Ngirozi iyoyi yakanga yazvikudza zvikuru. Yakavamba kufunga kuti inofanira kuva mudzori saMwari. Uye yaida kuti vanhu vaiterere pane kuteerera Jehovha. Ndiyo ngirozi yakataurisa nyoka.
Iyi ngirozi yakakwanisa kunyengedza Evha. Payakamuudza kuti aizofanana naMwari kana akadya muchero, akakudavira. Nokudaro akadya, naAdhamawo. Adhama naEvha havana kuterera Mwari, ndokusaka vakarashikirwa nomusha wavo wakaisvonaka webindu.
Asi rimwe zuva Mwari achatarisira kuti pasi rose rinotsvindiswa sebindu reEdheni. Gare gare tichadzidza magovererane aungaita mukuriita nenzira iyi. Asika zvino, ngationei chakaitika kuna Adhama naEvha.
Genesi 2:16, 17; 3:1-13, 24; Zvakazarurwa 12:9.
Mibvunzo
- Mumufananidzo, chii chiri kuitika kuna Adhama naEvha?
- Nei Jehovha akavaranga?
- Nyoka yakaudza Evha kuti chii?
- Ndiani akaita kuti nyoka itaure naEvha?
- Nei Adhama naEvha vakarasikirwa nomusha wavo weParadhiso?
Mibvunzo yokuwedzera
- Verenga Genesi 2:16, 17 uye 3:1-13, 24.
Mubvunzo wakabvunzwa Evha nenyoka waireva nhema sei pamusoro paJehovha? (Gen. 3:1-5; 1 Joh. 5:3)
Evha anoshanda somuenzaniso wokutinyevera sei? (VaF. 4:8; Jak. 1:14, 15; 1 Joh. 2:16)
Adhama naEvha vakakundikana kubvuma mhosva yezviito zvavo munzira ipi? (Gen 3:12, 13)
Makerubhi akanga ari kumabvazuva kwebindu reEdheni akatsigira sei uchangamire hwaJehovha? (Gen. 3:24)
- Verenga Zvakazarurwa 12:9.
Satani ave achibudirira zvakadini pakuita kuti vanhu vabve pasi pokutonga kwaMwari? (1 Joh. 5:19)